
שרון רפאלי
<הצעת חוק הפצת שידורים באמצעות תחנות שידור ספרתיות, התשע"א-2011>
<היו"ר כרמל שאמה הכהן:>
בוקר טוב. אנחנו פותחים ישיבה ראשונה היום של ועדת הכלכלה. על סדר היום הצעת חוק הפצת שידורים באמצעות תחנות שידור ספרתיות, התשע"א -2011, לרבות בקשות לדיון מחדש ודיון מחדש. אנחנו מקווים שזה הדיון הסופי בעניין הזה - -
<יואל חסון:>
זה הדיון הסופני, אני חושב. 
<היו"ר כרמל שאמה הכהן:>
חבר הכנסת חסון, זה לא קרקס פה. 
<יואל חסון:>
כבר אתה מתחיל.

<היו"ר כרמל שאמה הכהן:>
לא, אתה התחלת. 

אנחנו מקווים שזה הדיון הסופי לא בגלל שאנחנו לא אוהבים את המוזמנים פה, אלא מכיוון שהבשורה האמיתית שבתכלית החוק הזה ובבסיס החוק הזה זה ה-DTT, שאזרחי ישראל ממתינים לו כדי לעבור ממצב מוגבל של חמישה ערוצים ל-20 ערוצים כמעט. רובנו קראו הבוקר את אותה כתבה משווה ולא מחמיאה למדינת ישראל ביחס למה שמוצע לצופים במדינות אירופה במישור הזה. 

<נחמן שי:>
איפה זה היה?

<היו"ר כרמל שאמה הכהן:>
בעיתון "דה-מרקר". 


לגבי הנושא שמלהיט פה את הרוחות: בקשת ערוץ 10 לדחיית החובות" – אני חושב שוועדת הכלכלה נתנה מקסימום הזדמנות לכל הצדדים המעורבים לנסות להגיע למשהו שאפשר לגבש לו רוב בהסכמה. דחינו – שברנו שיאים – בדחיית הדיון למרות רצונות של חלק מחברי הוועדה לסיים את הנושא כמה שיותר מהר. השתמשנו בכל אפשרות שעומדת לרשות הנהלת הוועדה ולרשותי כיושב ראש כדי לאפשר לערוץ 10 להגיע לפתרון. אבל ועדת הכלכלה היא לא קרן חילוץ – לא של גופי תקשורת ולא של גופים עסקיים אחרים. אותנו מעניינת מפת התקשורת, פחות מעניינת אותנו זהות הבעלים, זהות המנכ"לים. אותנו מעניין שיהיה ריבוי ותהיה בחירה גם בערוצי החדשות - -
<נחמן שי:>
אתה עושה ההפך. 

<היו"ר כרמל שאמה הכהן:>
אני מבקש לא להפריע. 

- - גם של הצופה הישראלי ולדמוקרטיה הישראלית תהיה יותר מחברת חדשות אחת, ושלצופה הישראלי שמתעניין יותר בתוכן תהיה אפשרות לבחור בערוץ מסחרי כזה או אחר ולא יהיו מונופולים בתחום התקשורת לא במישור התוכן ולא במישור החדשות.

ערוץ תקשורת, לרבות ערוץ 10 שנזקק לטובות ולנדבות מוועדת הכלכלה אינו ערוץ שאנחנו רוצים בו, אינו גוף תקשורתי ראוי, ובהגדרה אינו יכול לשמש כלב שמירה של הדמוקרטיה. במקרה הטוב זהו פודל שאינו יכול לנעוץ שיניים כפי שהיינו מצפים מגוף תקשורת ומייעודו. 


לדעתי, הכשל הבסיסי בענף התקשורת, נציגיו ואלה שאחראים לו – אינם נמצאים פה. מיום ליום יותר מתחוור לי שהבעיה ששוק התקשורת אינו יכול לשאת את כל הפלטפורמות או מתקשה לשאת –  אנחנו רואים את הקשיים הרבים – נעוצה בכשל שקיים בשוק הפרסום בין משרדי הפרסום וגובה העמלות לבין הפלטפורמות. ועדת הכלכלה מתכוונת – ואני אוביל את המהלך הזה – לבצע בחינת עומק, לרבות הדברים שאמורים בדוח שטרום, כדי אולי לקדם רפורמה גם בתחום הזה, שתאפשר זרם של מימון תשלומים גדול יותר מעוגת הפרסום למי שאחראי על השוק; וזה ערוצי הטלוויזיה, העיתונים ושאר העוסקים בדבר. 


דבר אחד ברור: הוועדה תדאג לפני נעילת החוק – לא יהיה מונופול לא בתוכן ולא בחדשות. אני לא מתייחס כרגע לשידור הציבורי, אני מדבר בתחום המסחרי. אנחנו נבהיר לכל השחקנים המעורבים בדבר, והם יקבלו את ההחלטות בהתאם לנתון הבסיסי הזה. לא יהיה מצב עולם, אולי רק לזמן מאוד קצר, שבו תהיה חברת חדשות אחת במדינת ישראל - -

<קריאה:>
תהיה זמן קצר. 
<היו"ר כרמל שאמה הכהן:>
- - ולא יהיה מצב עולם שבו יהיה ערוץ תוכן מסחרי אחד - -

<קריאה:>
מה זה "מצב עולם"?

<נחמן שי:>
זה "רואים עולם".

<היו"ר כרמל שאמה הכהן:>
חברים, אנחנו עוד נדון על זה. 

<אסף אמיר:>
"זמן קצר", 20 שנה. 

<היו"ר כרמל שאמה הכהן:>
אני מבקש לא להפריע. מי שהדברים לא ברורים לו יכול להתייעץ עם השכנים שלו לשולחן. 

לא נאפשר, ואנחנו נשתמש בכלי חקיקה ובהוראות חסרות תקדים שחלקן יהיו דרסטיות לגבי טיפול והעברת מסר ברור. כל אחד מהשחקנים שאמור לקבל החלטות בקרוב כבר ישקול אותן לפי כללי המשחק החדשים. אנחנו מקווים, וגם מאמינים, ואני חושב שזאת גם דעתו של השר, שערוץ 10 ימשיך לשדר בניגוד לתחזיות השחורות. זה היה חלק מאמצעי לחץ על חברי הוועד – לחץ שהוא לגיטימי, אני לא אומר שהוא לא לגיטימי – אבל האסטרטגיה הזאת לא הצליחה. 
<רוברט אילטוב:>
יש לך מידע שהוא ייסגר?

<היו"ר כרמל שאמה הכהן:>
אין לי מידע לא שהוא ייסגר ולא שהוא לא ייסגר; אני אמרתי שאנחנו מאמינים ומקווים ומתוך הערכה שביצענו שהערוץ לא ייסגר. זה המצב האופטימלי, שיימצא לערוץ 10 פתרון אמיתי, שהוא יהיה איתן מבחינה פיננסית, יעמוד על רגליו, ימשיך לשדר, ימשיך לפרסם, וגם תחקירים, חבר הכנסת מולה – אין לנו בעיה, ואפילו יכפיל את קצב התחקירים. זה רק יעשה טוב לכולם. 

אנחנו נתחיל, כמובן, את הדיון ברשות הדיבור לשר התקשורת והרווחה גם - -

<משה כחלון:>
גם.

<היו"ר כרמל שאמה הכהן:>
מר משה כחלון. 

<נחמן שי:>
חלק עוברים מתקשורת לרווחה. 

<היו"ר כרמל שאמה הכהן:>
בבקשה, כבוד השר. 

<שר התקשורת משה כחלון:>
בוקר טוב, אדוני היושב ראש, חברי הכנסת, אורחים. אני הגעתי לכאן כי באמת חשוב לי להגיד מספר דברים בפתח הישיבה גם לחברי הכנסת וגם לזכיינים, לאורחים. 

לפני שנתיים התחלנו את חוק הרישיונות, ובשפה הכי פשוטה – שרפנו שנה שלמה. התחלנו בחוק הרישיונות, וחלק גדול מחברי הכנסת שיושבים פה לקחו חלק גם בדיונים, לא רק בהצבעות, כי אנחנו הבנו שזה מה שייתן מענה לשוק הטלוויזיה במדינת ישראל. הבנו שלחיות בזיכיון כשהנכס הוא לא שלך אז לא כדאי לך להשקיע ואתה לא יכול לקבל ערבויות, ובכל זאת זה לא נכס, זה לא עסק, זה דבר שמתכלה במועד, ואין לזה שום ערך. לכן ועדת הכלכלה השקיעה מאות שעות גם בכפר המכבייה וגם בהרצליה וגם פה, כדי לקדם את נושא הרישיונות. אני לפחות האמנתי שרישיונות זה המוצא היחיד לחלץ את שוק הטלוויזיה מהמשבר שהוא נמצא בו. היו לנו ויכוחים גדולים וקשים גם עם היוצרים וגם עם חלק מהזכיינים על השיטות, ואם יישאר אפיק 22 או לא יישאר וערוץ 10. עברנו פה ימים ושעות מרתקים. 

היום אנחנו במצב שצריכים לקבל את ההחלטה הזאת – אנחנו מיישמים את הרפורמה או לא מיישמים את הרפורמה. לדעתי, צריך ליישם את הרפורמה וצריך לעבור לרישיונות, כל אחד בקצב שלו, כל אחד בתנאים שלו. אם ל"רשת" כרגע זה לא כל כך נוח והיא רוצה לצאת ב-2015 – תבורך, ואם "קשת" רוצה לצאת עכשיו, ולצורך זה היא צריכה החזקה משותפת – גם תבורך. חברי הכנסת צריכים לעזור לנו בחלק הזה לקדם את הרפורמה כי אנחנו בכל זאת עבדנו עליה, האמנו בה. ולא קרה שום דבר, דרך אגב; יש המון רעש והמון רוחות והמון ברקים, אבל בשטח לא קרה כלום. זה טבעי שלקראת המועדים הנקובים אנשים מנסים לשפר עמדות, וזה בסדר.

על כל פנים לגבי ההחזקה של "קשת" ו"רשת" אני אומר פה בקול צלול וברור: אני תומך בזה, אני חושב שזה נכון. יושב ראש הוועדה דיבר על בעיות שיכולות להתעורר. אנחנו לא יכולים כרגע לחוקק חוק לפי תרחישים. יהיה תרחיש – הכנסת קיימת, הוועדה קיימת – אפשר לשבת ולדון בכל תרחיש או בכל שינוי שקורה בשוק. אבל היום קצת קשה ומסובך, לדעתי, נגיד אם אלה יסגרו ואם אלה יפתחו ואם אלה יתפצלו. צריך לתת את ההחזקה המשותפת הזאת לשלוש שנים, כפי שסוכם, וזהו. 
<אסף אמיר:>
סוכם? סוכם ב-2015, לא סוכם אף פעם – צריך לשנות את החוק, נדמה לי.  זה לא סוכם. 
<שר התקשורת משה כחלון:>
אני סיכמתי. 
<אסף אמיר:>
רק שנבין. גם מן הסתם, אם אנשים שמעוניינים בזה. 

<שר התקשורת משה כחלון:>
קודם כול, לא מן הסתם. 

<אסף אמיר:>
לא מן הסתם. 

<שר התקשורת משה כחלון:>
אסף, אני מאמין בזה. אתה יכול לבוא לפה ולומר את דבריך. אני מאמין בזה, אני חושב שזה נכון. לך ולי היו הרבה שיחות גם בנושא של הרישיונות. גם כן לא אהבתם את זה יותר מדי, אני חייב לומר את האמת - -
<אסף אמיר:>
זה הוכיח את עצמו, אנחנו בסוף נשארים עם שני ערוצים וחדשות אחד מכל רפורמה מפוארת שהייתה צריכה - -
<שר התקשורת משה כחלון:>
עוד לא נשארנו עם חדשות אחד. 

<אסף אמיר:>
רפורמה מפוארת.
<נחמן שי:>
- - -
<היו"ר כרמל שאמה הכהן:>
חברים, נא לאפשר לשר לומר את דברו בעניין ערוץ 10. 

<שר התקשורת משה כחלון:>
ערוץ 10 – אני אמרתי לכל אורך הדרך, ואני אומר גם היום. כשנכנסתי לתפקיד המשבר הזה היה המשבר הראשון שטיפלנו בו יחד עם ועדת הכלכלה, ואז ביצענו מספר הקלות לערוץ. אמנם לא כספיות, אני חייב לומר את זה בצורה הכי ברורה. ערוץ 10 שילם עד השקל האחרון. דחייה, שינויים – דברים לגיטימיים שקורים בשוק העסקי – הוא שילם את הכסף. מדינת ישראל לא ויתרה לערוץ 10 על שקל, לפחות לא בתקופה שלי. היו קצת בעיות עם מחויבויות רגולטוריות – גם זה הסתדר. נכון לעכשיו, עד כמה שאני יודע, ומנשה יתקן אותי אם אני טועה, אני חושב שהם עמדו בכל המחויבויות שלהם. הנה, הם מהנהנים בראש. ערוץ 10 לא חייב שום דבר לאף אחד. לפחות לא לנו. לדעתי, צריך לעשות הכול כדי שהערוץ הזה יישאר. הערוץ הזה ישדר. לערוץ הזה יש מספר תפקידים בנוסף למאות עובדים שהוא מחזיק ולמאות מיליונים שהוא מגלגל בשוק. הבידור שהוא נותן בנוסף לערוצים אחרים – יש אנשים היום בכל חלקי הארץ שלא תמיד יכולים ללכת להצגה, לא תמיד יכולים ללכת לתיאטרון, ופותחים טלוויזיה – פותחים ערוץ 2, פותחים ערוץ 10 ונהנים מזה, מחדשות מפלורליזם. צריך לעשות הכול כדי להשאיר את הערוץ הזה, לאפשר לו לשדר. זה טוב לכולנו. 

לכן העמדה שלי היא ברורה – לעשות הכול כדי שהערוץ הזה ימשיך לשדר. לומר לכם אם עכשיו ידחו לו, ייתנו לו 40 מיליון או לא ייתנו לו? אני לא נכנס לדבר הזה. 

<נחמן שי:>
מהי עמדתך?
<שר התקשורת משה כחלון:>
העמדה שלי היא שצריך לאפשר לו לשדר. 

<יואל חסון:>
יותר חשוב מהעמדה – מה אתה עושה בשביל זה?

<שר התקשורת משה כחלון:>
אני בא לפה ואומר. יצאתי ב-6:00 בבוקר מחיפה בשביל זה. 

<יואל חסון:>
מה זה עוזר? 

<שר התקשורת משה כחלון:>
מה חשבת? יש לי דברים אחרים, תאמין לי. 

<נחמן שי:>
זה ברור, אבל עמדתך מאוד חשובה, השר. כשאתה אומר שצריך לאפשר להם, זאת אומרת שצריך ללכת לקראתם. 

<שר התקשורת משה כחלון:>
ברור. 

<שלמה מולה:>
איך אבל?

<נחמן שי:>
 בסדר, הוא אמר. 
<שר התקשורת משה כחלון:>
אתם פה. אתם רוצים לעשות משהו אחר? 

<קריאות:>
- - -

<יצחק  וקנין:>
דברים ברורים ומוחלטים. יותר מזה לא צריך. 

<נחמן שי:>
הוא גם בא מחיפה, זה לא פשוט. 

<יוליה שמאלוב-ברקוביץ:>
אפשר במקרה הזה לתת - - -

<היו"ר כרמל שאמה הכהן:>
מילא שניים מפריעים, שלושה מפריעים?

<איתן כבל:>
אני מבין שהשר מתכוון שאפשר לתת להם את הדחייה. 

<שר התקשורת משה כחלון:>
דרך אגב, המלצתי את זה בפני האוצר. 

<איתן כבל:>
בסדר, חשוב. 

<שר התקשורת משה כחלון:>
אני המלצתי את זה בפני האוצר כבר לפני הרבה זמן. 

זאת העמדה שלי בשני התחומים. מר אילטוב, אתה צריך להקשיב היטב. 

<רוברט אילטוב:>
מה שברור לי שאתה שומע טוב. 

<שר התקשורת משה כחלון:>
ברור לך שאני מדבר טוב. 


על כל פנים, אלה העמדות שלי בשתי הקושיות האלה. הדבר השלישי שאני ממש מבקש, אדוני היושב ראש, כפי שאמרתי – בסוף אנחנו פה לצורך ה-DTT. הרבה מאוד אנשים במדינת ישראל מנויים לחברות טלוויזיה מסחריות ומשלמים הרבה מאוד כסף. אנחנו חייבים לסייע להם. אני בינתיים לא מקבל שום סעד, לא מכבלים, לא מ-HOT ולא מ-YES; לא מקבל חבילה צרה - -

<היו"ר כרמל שאמה הכהן:>
חקיקה. 

<שר התקשורת משה כחלון:>
חקיקה, גם זה יגיע. 

יש לנו כרגע חקיקה ביד כרגע, ואנחנו תפסנו על זה טרמפ ב"קשת", "רשת", ב-10, במיליון דברים. אנשים משלמים יום-יום מאות שקלים מעבר למה שהם צריכים לשלם. ממש ככה. 300-250-220 שקל בחודש. זה הרבה. ואני אומר לחברי הכנסת, תעזרו לנו לגמור את ה-DTT. היתר לא אכפת לי – שימו בצד, תעשו מה שאתם רוצים. 
<קריאה:>
עידן פלוס, השר.

<שר התקשורת משה כחלון:>
עידן פלוס, סליחה. 

<היו"ר כרמל שאמה הכהן:>

כבוד השר, אני מבטיח לך שלא יהיו ישיבות בעניין הזה בחודש ינואר. 

<שר התקשורת משה כחלון:>
לא, אנחנו צריכים לסיים את זה. 

<היו"ר כרמל שאמה הכהן:>
אנחנו גומרים עם זה, מסיימים עם זה. אני מקווה שעוד היום, אני מאמין שעוד היום. 

<שר התקשורת משה כחלון:>
אנשים לפעמים משלמים 8%-7% מהמשכורת החודשית שלהם. מה אנחנו מתכוונים לעשות שם? להכניס טלוויזיה ייעודית? להכניס 9, להכניס 24 - -
<שלמה מולה:>
33.

<שר התקשורת משה כחלון:>
33 כבר בפנים. אתה תמיד ב-delay. 
זאת הבקשה שלי. אני רציני. אנחנו פה גורמים עוול לציבור של מאות אלפי אזרחים שמחכים לזה. בחמישה ערוצים קצת קשה להם, ויש לנו כמעט 13% חדירה, נכון? בואו נעזור לאנשים האלה. האנשים האלה מחכים לזה. בינתיים חברות הטלוויזיה המסחרית חוגגות, גובות סכומי עתק, מוכרים מאה ערוצים, מאתיים ערוצים לאנשים שלא צריכים יותר מ-12-10 ערוצים, ואנחנו פה, עם כל הכבוד לכולם - -
<יצחק  וקנין:>
- - -

<שר התקשורת משה כחלון:>
אז אני מבקש גם מחברי הכנסת, תפרידו, תעשו כל מאמץ. בכל זאת אתם הריבון פה. אני לא אשב פה ואצביע, אפילו זכות הצבעה אין לי. אני מבקש – תעזרו לציבור הזה ולנו כדי לסיים את הנושא הזה של עידן פלוס, שלא יהיו לי בעיות עם מנשה. תודה רבה. 

<היו"ר כרמל שאמה הכהן:>
תודה רבה, כבוד השר. אני לא צריך, כמובן, להזכיר לך שאתה השר המועדף בוועדה, ולכן גם סדר העדיפות נקבע בהתאם. לכן – אל דאגה, אנחנו נסיים לך את זה בהקדם. 

נפתח בנושא הראשון לדיון. זאת בקשה לדיון מחדש שלי ושל שר האוצר בעניין סעיף 13 – משדר ערוץ נושאי. אנחנו בעצם בסעיף שהוצבע והיה לו רוב, כמו שאני זוכר, וביקשנו רביזיה?

<איתן כבל:>
אני רוצה להזכיר שפנינו אל חבר הכנסת אילטוב בדחילו ורחימו להגיע להסכמות בעניין, והוא הבטיח לחזור עם הסכמות בהתאם לרוח הדברים בוועדה, ואני מאוד מקווה שאכן כך הם פני הדברים. אני רוצה להזכיר גם לחבריי.

<רוברט אילטוב:>
משרד האוצר לא חזר אליי, לכן העמדה שהייתה בוועדה מקובלת עליי.

<היו"ר כרמל שאמה הכהן:>
איזו עמדה?

<נחמן שי:>
תסביר רגע במה מדובר. 

<רוברט אילטוב:>
חברי הוועדה ביקשו להוציא מההתייעצות את שר האוצר, אם אני לא טועה. לא הייתה על כך הסכמה. העלינו את זה בפניך, נתת לנו את אורכה להגיע להסכמות, משרד האוצר התעלם, ולכן מקובלת עליי עמדת הוועדה. 
<היו"ר כרמל שאמה הכהן:>
ומה שהיה בשעתו - -
<נחמן שי:>
- - - להוציא את האוצר. 

<איתן כבל:>
נכון, בזמנו על זה היה הדיון. 

<היו"ר כרמל שאמה הכהן:>
- - - חברי הוועדה. זאת נקודה אחת. 

<אתי בנדלר:>
זה לא היה נושא של האוצר.

<היו"ר כרמל שאמה הכהן:>
הייתה נקודה אחת לגבי התייעצות.

בבסיס היה הנוסח המקורי של הממשלה, והייתה הצעת הפשרה שאני העליתי והצעתי. יש הסכמה לגבי איזה כיוון?
<איתן כבל:>
הפשרה. בזמנו דיברנו שנלך לכיוון הפשרה. 

<היו"ר כרמל שאמה הכהן:>
אוקיי. 
<אתי בנדלר:>
קודם כול אני מזכירה שההצבעה היחידה שהייתה לגבי סעיף 13 הייתה על הנוסח של הממשלה, ובהצבעה הסעיף הזה לא אושר. דהיינו כל העניין של הערוץ הנושאי בעצם נפל מהצעת החוק. עכשיו יש בקשה של האוצר ושל אדוני לדון מחדש בנושא הזה. ככל שהוועדה תקבל בהצבעה את הבקשה - -
<לאה ורון:>
הבקשה של חבר הכנסת שאמה הכהן התקבלה. 

<אתי בנדלר:>
היא כבר התקבלה? 

<לאה ורון:>
היא כבר התקבלה. 

<אתי בנדלר:>
אוקיי, אז אם כך, צריכים להצביע על איזו גרסה - -

<היו"ר כרמל שאמה הכהן:>
על הגרסה שאני הצעתי. 

<יואל חסון:>
שהיא ללא שר האוצר. 

<איתן כבל:>
ללא שר האוצר. 

<נחמן שי:>
יש פה הרבה תיקונים. 

<איתן כבל:>
חבר הכנסת שי, אני רוצה להזכיר שהיה דיון שהסתכם סביב ההתעקשות. אבל על זה אמורה הייתה להיות ההצבעה. לא פתחנו שום דבר מעבר. 
<נחמן שי:>
אני זוכר. עוד לא הזדקנתי כל כך. 

<איתן כבל:>
לפעמים זה לא קשור להזדקנות.

<אתי בנדלר:>
ההצעה היא די ארוכה. אני קוראת אותה במהירות. 

<לאה ורון:>
חברי הכנסת, ההצעה מונחת לפניכם נוסף להצעת החוק. כתוב עליה למעלה: "מעודכן לאחר הדיון ב-8 בנובמבר – הצעת חבר הכנסת כרמל שאמה הכהן לתיקון סעיף 13 להצעת חוק הפצת שידורים באמצעות תחנות שידור ספרתיות". 

<אתי בנדלר:>
סעיף 13 משדר ערוץ נושאי:
"השר" – למחוק את המילים "ושר האוצר".

(א)
השר לאחר התייעצות עם מועצת הרשות השנייה והמועצה לשידורי כבלים ולוויין, ובאישור ועדת הכלכלה של הכנסת,  רשאי לקבוע רשימה של שלושה נושאים מוגדרים ומסוימים, לכל היותר, שלגבי כל אחד מהם קיימת הצדקה שיתקיימו בעניינו שידורים במסגרת ערוץ נושאי שיופץ באמצעות תחנות השידור הספרתיות; קביעה כאמור תיעשה בשים לב, בין השאר, למגוון סוגי שידורי הטלוויזיה ואופיים ולאפשרות הפצתם של שידורי טלוויזיה של גופים אחרים במסגרת הקיבולת של תחנות השידור הספרתיות; לעניין זה – 
"גופים אחרים" – גופים אחרים המשדרים שידורי טלוויזיה, המפורטים בסעיף 6, ולגבי התקופה שקדמה ליום הקובע – המפורטים בסעיף 51א(א) לחוק הרשות השנייה, כנוסחו בסעיף 19(1)(א) לחוק זה;
"נושא" – לרבות שפה;
"ערוץ נושאי" – ערוץ טלוויזיה ש-75% לפחות משעות השידור שלו מוקדשים לנושא אחד, וששידוריו בנושא האמור משודרים במהלך 90% לפחות משעות צפיית השיא;
"שעות צפיית השיא" – השעות שבין 19:00 ל-23:00, בכל יום.
(ב)
נכלל נושא ברשימת הנושאים שנקבעה לפי סעיף קטן (א), רשאית המועצה לשידורי כבלים ולוויין להעניק רישיון לשם שידורו של ערוץ נושאי כהגדרתו באותו סעיף קטן, בנושא האמור, שיופץ באמצעות תחנות שידור ספרתיות, למי שבחרה במכרז שפרסמה באישור השר וועדת הכלכלה של הכנסת, כך שתחילת שידוריו של הזוכה במכרז, בהתאם לרישיון שיוענק לו, תהיה בהתאם למועדים המפורטים להלן, ובלבד שטרם פרסום כל מכרז כאמור, נוכח השר כי לא יהיה בהענקת הרישיון כדי לסכן באופן ממשי את יציבותם של גופים משדרים אחרים או את המשך פעילותם של גופים אחרים המשדרים פרסומות:
 (1)
לעניין משדר הערוץ הנושאי הראשון – מועד שלא יקדם ליום כ"ט בטבת התשע"ד (1 בינואר 2014);
 (2)
לעניין משדר הערוץ הנושאי השני – מועד שלא יקדם ליום י'  בטבת התשע"ה (1 בינואר 2015) ובלבד שחלפה שנה מיום תחילת שידוריו של משדר הערוץ הנושאי הראשון;
 (3)
לעניין משדר הערוץ הנושאי השלישי – מועד שלא יקדם ליום כ' בטבת התשע"ו (1 בינואר 2016) ובלבד שחלפה שנה מיום תחילת שידוריו של משדר הערוץ הנושאי השני. 
<אתי בנדלר:>
בסעיף קטן (ג)(1) אין שינוי לעומת הנוסח שכבר הוצע בהצעת החוק המקורית, לכן אני מדלגת. אני עוברת לפסקה 2. 

2. על אף הוראות פסקה (1), רשאי השר לקבוע בתקנות, באישור ועדת הכלכלה של הכנסת, תנאים שבהתקיימם יהיה רשאי להשתתף במכרז לערוץ נושאי מסוים מבקש שמתקיים לגביו סייג מהסייגים המנויים באותה פסקה אם נוכח כי הסייגים האמורים עלולים לסכל אפשרות קיום שידורי הערוץ הנושאי, ובלבד שלא יינתן למבקש כאמור או למי שקשור אליו כאמור בפסקה (1)(ב) עד (ד), רישיון ליותר מערוץ נושאי אחד.

<אתי בנדלר:>
השאר זה בנוסח שהוצע על-ידי הממשלה. 

סעיף קטן (ד) – גם בנוסח שהוצע על-ידי הממשלה. 

סעיף (ה) הוראות סעיפים 6ה, 6ה1, 6ח, 6ח2, 6ח3, 6ט(א)(3) ו-(5), 6י(א), 6(יא) ויתר הסעיפים שהיו מנויים בהצעה המקורית יחולו, כמובן, גם לגבי ערוץ נושאי. זה בעצם החלת חובות מתחום התוכן. 
<יואל חסון:>
לא כל כך הצלחתי להבין את סעיף 2 על הסייגים. את יכולה להסביר לנו את סעיף 2, בבקשה? זה נותן פה סוג של פתח לצמצם סייגים?
<אתי בנדלר:>
כן. פסקה 2 סעיף קטן (ג)(1) בעצם אומר מי לא יהיה רשאי להשתתף במכרז למשדר ערוץ נושאי. בעצם כאן זה הגבלת בעלויות צולבות. 
פסקה 2 בהצעת הממשלה בעצם אפשרה לשר לקבוע בתקנות פטור מכל אחד מהסייגים האלה. מה שמוצע כאן הוא שהפטור הזה יהיה, א', רק באישור ועדת הכלכלה של הכנסת; דבר שני – לא פטור גורף אלא לגבי כל ערוץ נושאי הנושא יידון מחדש; ותנאי בסיסי שנוסף בהתאם להצעה למתן פטור כזה שייקבע בתקנות, כאמור, באישור ועדת הכלכלה של הכנסת, הוא שרק אם השר נוכח שהסייגים האמורים עלולים לסכל את עצם אפשרות הקיום של שידורי ערוץ נושאי. זאת אומרת שאחרת לא יהיה ערוץ נושאי בכלל. 

<יואל חסון:>
כל עוד זה באישור ועדת הכלכלה זה מאזן את הדברים. 
<נחמן שי:>
אני רוצה להבין מהי ההגדרה "לסכן באופן ממשי את יציבותם של גופם וגו'". 
<אתי בנדלר:>
זאת הייתה הדרישה. 

<נחמן שי:>
אני שואל כי אני לא יודע מאיפה ההגדרה הזאת לקוחה. אני מכיר סיכומים אחרים.
<היו"ר כרמל שאמה הכהן:>
על איזו הגדרה אתה מדבר?

<נחמן שי:>
"לסכן באופן ממשי את יציבותם של גופים וגו'"

<היו"ר כרמל שאמה הכהן:>
איזה סעיף?
<נחמן שי:>
13(ב). אני לא מבין מה זה "לסכן באופן ממשי". מי קובע? כל ערוץ שמשדר יקבע שהוא נמצא בסכנה ממשית שהוא עומד לאבד את יציבותו, ואז לא - - -? מי יהיה הגורם שיספק לנו חוות דעת?

<אתי בנדלר:>
השר יקבל חוות דעת לצורך כל קבלת החלטה על-ידי המִנהל. צריך לבסס אותה על עובדות.

<מנשה סמירה:>
אבל דובר שזה יהיה בהתייעצות עם המועצות. שוק הפרסום או הרשות השנייה לא שייכת - - 

<נחמן שי:>
אתם בכלל לא מופיעים פה, זה לא אצלכם.
<מנשה סמירה:>
לא משנה, אבל התייעצות - -

<נחמן שי:>
לכן אני שואל. זה ברור לי. הניסוחים האלה מזמינים הרבה צרות בעתיד. מספיק אנחנו מנסים - - -
<אתי בנדלר:>
הניסוחים נעשו על-ידי בהתאם להנחיית הוועדה. בהתאם להנחייתו של יושב ראש הוועדה ולמה שדובר בוועדה. הניסוחים האלה באו באמת להגביל - -
<היו"ר כרמל שאמה הכהן:>
את רואה בזה איזשהו טריק לשנות את זה עכשיו? הוא הניח הנחה שמישהו רוצה לעשות טריקים. איך שהיא רוצה היא תנסח את זה. 
<אתי בנדלר:>
אני אסביר. הניסוחים האלה באו באמת כדי להגדיל בצורה משמעותית את האפשרות לייסד ערוצים נושאיים ולהבטיח שערוץ נושאי יוקם אך ורק אם באמת יסתבר שאין דרך אחרת לתת מענה לנושא מסוים. 
<נגה רובינשטיין:>
להבנתי, יש כאן שלושה שלבים: השלב של בחירת הנושאים שבהם יהיו ערוצים נושאיים שזה בעצם סעיף 13(א) שיש כאן השר או באישור ועדת הכלכלה; השלב השני שהוא שלב המכרז; והשלב השלישי שבו יש שיקול דעת לגבי הוספת ערוצים נוספים. 
בשלב השני של בחירת המכרז התוספת "באישור השר וועדת הכלכלה של הכנסת" היא תוספת מיותרת.
<היו"ר כרמל שאמה הכהן:>
ב-13(ב). 
<נגה רובינשטיין:>
ב-13(ב), כן. בשלב הראשון ובשלב השלישי אני מבינה למה יש צורך בקיום של השר, הוועדה, אולי גם התייעצות, זה בסדר. אבל כאשר מדובר בזכייה של גורם אין צורך במעורבות של שר ובמעורבות של ועדת הכלכלה. על יסוד אותם תנאים שייקבעו מלכתחילה לעניין הערוץ הנושאי ולעניין תנאי המכרז ייבחר הזוכה. אין כאן מה לעשות עם הגורמים הנוספים. 
<אתי בנדלר:>
לא. אם צריך להבהיר את זה אני אתקן: הכוונה הייתה שעצם היציאה למכרז מצריכה את אישור השר וועדת הכלכלה. 
<נגה רובינשטיין:>
אבל זה כתוב בהמשך: "ובלבד שטרם פרסום כל מכרז נוכח השר כי לא יהיה בהענקת הרישיון כדי לסכן באופן ממשי את יציבותם של גופים משדרים", זה נמצא שם. 

<אתי בנדלר:>
נכון, ועדיין התבקשתי להוסיף את ועדת הכלכלה.
<נגה רובינשטיין:>
אז אני חושבת שאם כבר, צריך להוסיף: "נוכח השר וועדת הכלכלה...כי לא יהיה בהענקת הרישיון".
<אתי בנדלר:>
אין בעיה. זה הערות לנוסח. בהחלט אני מוכנה לקבל, אבל זאת הכוונה. 
<דנה נויפלד:>
עם כל הכבוד, אני רוצה להבין. הוועדה או היושב ראש מבקשים אישור לפני יציאה למכרז? 

<אתי בנדלר:>
זאת הייתה הנחיית הוועדה. 

<דנה נויפלד:>
יש סמכות. יש גורמים מוסמכים לבחון את תנאי השוק, לבחון מתי יוצאים מכרזים, ועכשיו ועדת הכלכלה רוצה להיכנס בנעלי הרשות המבצעת ולאשר יציאה למכרז? אם עומדים בתנאי הסף ומתקיימים כל התנאים, והרשימה אושרה - -
<יוליה שמאלוב-ברקוביץ:>
מה התנאים?

<דנה נויפלד:>
התנאים כמו שהיועצת המשפטית קראה. מה עניין ועדת הכלכלה לאשר יציאה למכרז?

<נחמן שי:>
אל תצרי את צעדיה של ועדת הכלכלה. 
<דנה נויפלד:>
אני לא מצרה. 

<איתן כבל:>
- - -

<היו"ר כרמל שאמה הכהן:>
אנחנו בסך הכול רוצים לוודא לאור הטענות שעלו פה והדאגות שהתהליך הזה לא יזעזע או יגרום לקריסה של פלח של ענף התקשורת או גוף ספציפי. לכן אנחנו רוצים להיות עם האצבע על הדופק. 

<נחמן שי:>
אתם עובדים לפי השיטה "ייקוב הדין את ההר" – אתם לא רואים שום דבר חוץ מ- - - 

<היו"ר כרמל שאמה הכהן:>
אנחנו רוצים בסך הכול להיות עם האצבע על הדופק.  אנחנו לא הגורם המחליט, אנחנו הגורם המפקח. זה תפקידנו. 

<נחמן שי:>
- - -

<היו"ר כרמל שאמה הכהן:>
מאחר שמדובר בנושא רגיש נכנסנו פה לרזולוציות. 

<יוליה שמאלוב-ברקוביץ:>
בסוף יהיה לכם נושא ולא יהיה לכם - - -

<נגה רובינשטיין:>
העניין הוא שמעורבות מכרזית זה דבר שבדרך כלל לא נעשה במסגרת של הכנסת. 
<היו"ר כרמל שאמה הכהן:>
אנחנו לא נכנסים איתכם לפרטי המכרז. אנחנו בסך הכול רוצים יד על השלטר אם מכרז יוצא או לא. הבחינה שלנו תהיה לפי הוראות הסעיפים, האם הדבר יביא לפגיעה שהיא לא סבירה ולא מידתית בשוק התקשורת. הרי זאת הזעקה שזועקים כרגע. 
<נחמן שי:>
אני חוזר ואומר לכם, המשפטנים שנמצאים פה: אתם כנראה רואים רק את החור, אתם לא רואים את המטבע. אתם לא מבינים מה השינויים שאתם מציעים והצעתם וממשיכים להציע גורמים בשוק הזה. אתם הורסים אותו בהדרגה ובהצלחה. 
<יוליה שמאלוב-ברקוביץ:>
לא, הוא מנסה לעדן את זה. 

<נחמן שי:>
נכון. יוליה, אני מסתדר טוב. 

<יוליה שמאלוב-ברקוביץ:>
חשבתי שאתה צריך עזרה. 

<נחמן שי:>

ממש לא. עוד תראי שלא. 


לכן הנקודה צריכה להיות ברורה: אנחנו צריכים לשמור על השוק הזה ולא להרוס אותו. מהחורבות האלה לא יקום אחר כך שוק טלוויזיה חדש. לכן כאן בהגדרה הזאת של נושאים, אני לא יודע מה זה, ועוד יהיו הרבה קרבות מה בכלל, ואיפה יש חוסר וכולי. אבל בטח צריך לחזק את הנקודה הזאת שלא לפגוע.  

<היו"ר כרמל שאמה הכהן:>
תודה. חברת הכנסת יוליה שמאלוב-ברקוביץ'. בבקשה. 
<יוליה שמאלוב-ברקוביץ:>
אדוני היושב ראש, אתה יודע את דעתי לגבי הערוצים הנושאיים. אפילו לנסח את הסעיף הזה קשה פה בחדר, על אחת כמה וכמה זה יעשה באמת במקרה שזה ייצא לפועל. אני מציעה – ואני יודעת שזה נשמע קצת מוזר אולי – כשאתה גם הבטחת כרגע לשר שאתה תעשה הכול כדי להעביר את החקיקה כמה שיותר מהר- -

<היו"ר כרמל שאמה הכהן:>
ישיבה נוספת מחר באותה שעה. 

<יוליה שמאלוב-ברקוביץ:>
חיפזון מן השטן, אדוני. 
<איתן כבל:>
אני מציע שנקדים בשעה. נספיק יותר.

<יוליה שמאלוב-ברקוביץ:>
תנו לי רגע לדבר. 

<היו"ר כרמל שאמה הכהן:>
לעניין, בבקשה, חברת הכנסת שמאלוב-ברקוביץ'. 

<יוליה שמאלוב-ברקוביץ:>
כל מה שאמרתי כרגע הוא לעניין. 


מעניין לעניין באותו עניין אני מציעה לעצור את הסעיף הזה של הערוצים הנושאיים, לשבת עם הכבלים והלוויין, לצמצם להם את הרגולציה באופן משמעותי ולבקש מהם הצעה לחבילה צרה. אני דיברתי עם שני הגופים – יש עניין בנושא הזה. אי אפשר לתת הצעה לחבילה צרה אם נמשיך לחנוק אותם עם הרגולציה הקשה, ואני כבר אומרת ליוצרים ולכל מי שנמצא כאן - - 

<קריאה:>
- - -

<יוליה שמאלוב-ברקוביץ:>
- -  שים לב מה אני אומרת, כי אני כבר מרגישה אנרגיות. 

<קריאה:>
- - - אנרגיות בכלל. 

<יוליה שמאלוב-ברקוביץ:>
אני כבר מנסה להרגיע אותך ולהגיד לך שרגולציה בשום פנים ואופן לא תפגע בסוגה עילית ובהפקות מקור. אבל יש שם הרבה מאוד דברים שאפשר להוריד ולהוזיל ולהביא לחבילה צרה. 

<היו"ר כרמל שאמה הכהן:>
חברת הכנסת ברקוביץ', תודה רבה. 

<יוליה שמאלוב-ברקוביץ:>
נקודה אחרונה, אדוני. אני מבינה שאת הערוצים הנושאיים אנחנו עושים כי אף אחד לא מעוניין בחמישה ערוצים ש-DTT נותן: לא בערוץ 2, לא בערוץ 1 ולא בעוד שלושה מקומיים שיהיו - -

<יואל חסון:>
10. עדיין יש ערוץ 10.

<יוליה שמאלוב-ברקוביץ:>
וגם 10. אנחנו רואים ש-10 רוצה להודיע על הסגירה שלו היום. אין שום סיבה להרוס את שוק התקשורת עם הערוצים הנושאיים האלה, ואני חושבת שזה צריך לרדת מסדר היום. 

<היו"ר כרמל שאמה הכהן:>
תודה. חבר הכנסת איתן כבל, בבקשה. 

<איתן כבל:>
תודה. אני רוצה להזכיר שהגענו עם הנושא הזה כבר בפעם הקודמת כמעט לכדי סיום, וכבר עמדנו בפני הצבעה, אלא שהדיון התמקד סביב העניין של ההתייעצות עם שר האוצר. לדעתי, צריך לדחוף את הנושא של עידן פלוס כמה שיותר מהר וכמה שיותר חזק. קיימנו מספיק דיונים לגבי חבילות כאלה ואחרות. 

נקודה שנייה שאני רוצה לבקש ולומר: הערוצים שיהיו בעידן פלוס – האם גם שם יהיה סוג של פיקוח? זאת אומרת צריך איזשהו גבול שכל אחד יעשה כרצונו מבחינת התוכניות. אני לא רוצה איזה פיקוח על, איזה "אח גדול", אבל מועצת הרשות צריכה להיות גורם מפקח.

<נגה רובינשטיין:>
היא מפקחת על הערוצים הנושאיים, והגברת בנדלר הכניסה - - -
<נחמן שי:>
מי מפקח?
<נגה רובינשטיין:>
מועצת הכבלים והלוויין.

<נחמן שי:>
למה. אתם יכולים להסביר לי למה? 

<היו"ר כרמל שאמה הכהן:>
חבר הכנסת נחמן שי, לא להפריע, בבקשה. 

<איתן כבל:>
אני רוצה לדעת רק דבר אחד – אני לא רוצה פיקוח, אני לא מהמשתגעים כל כך, אבל רגולציה ראוי שתהיה כדי שלא נמצא את עצמנו לגמרי אבודים בעניין הזה.

נקודה אחרונה, ברשותך, אני חוזר ואומר: בפעם הקודמת דיברנו על כך שמועצת הרשות השנייה תהיה בתוך העניין המפקח והמלווה את כל העניין הזה, וזה לא מופיע כאן. 
<נחמן שי:>
כרמל, עוד מילה אחת.

<היו"ר כרמל שאמה הכהן:>
אבל בקצרה, חבר הכנסת שי.

<נחמן שי:>
ברור. בשעתו דובר על הקמת קבוצה אחת בפיקוח. אני לא יודע אם זה ריאלי, ואני לא יודע אם זה יקרה. אנחנו מקבלים ליותר ויותר רגליים שדורכות אחת על האחרת. הלוא חצי מהערוצים שיהיו בעידן פלוס מפוקחים על-ידם, חצי מפוקחים על-ידי  מישהו אחר. אני לא מבין את זה כבר. 
<היו"ר כרמל שאמה הכהן:>
זאת כבר בעיה שלא נפתור כעת. אני מסכים איתך.

<יוליה שמאלוב-ברקוביץ:>
אז למה להיכנס לבעיה שלא נוכל לפתור אותה?

<נחמן שי:>
אז נגדיל אותה? למה לא תקבע פה איזושהי שיטה? למה שלא יוטל על הרשות השנייה לפקח? אני לא מבין למה מועצת הכבלים? מה עושה אותם לערוצי כבלים?
<נגה רובינשטיין:>
ההסדר של הפיקוח לגבי הערוצים הנושאיים הוא בהמשך, להבנתי, להמלצת הוועדה ולהחלטת הממשלה. כמו שהערוצים הייעודיים מפוקחים - -

<נחמן שי:>
למה? למה?

<נגה רובינשטיין:>
אני אסביר. ערוצים שפונים לפלח אוכלוסייה מצומצם יותר כמו הערוצים הייעודיים מפוקחים כבר היום על-ידי המועצה לשידורי כבלים ולשידורי לוויין. 
<נחמן שי:>
אבל כבר אין פלחים פה, זה משודר באופן שווה לכלל האוכלוסייה. 

<נגה רובינשטיין:>
גם הערוצים הייעודיים משודרים באופן שווה לכולם.

<נחמן שי:>
אין כבר הבדל, זה לא פלחים. זה לא שמישהו חתם על חבילה כזאת או חבילה אחרת. זה פתוח לגמרי. כל הרעיון הוא שזה פתוח לכלל הציבור. 

<נגה רובינשטיין:>
גם הערוצים הייעודיים פתוחים לגמרי. 

<נחמן שי:>
ייקח שנים לשקם את זה, אני אומר לך. ייקח שנים לשקם את זה. 

<קריאה:>

הערוצים הייעודיים נועדו - - - את הכבלים והלוויין.

<מנשה סמירה:>
אדוני היושב ראש, יש צדק בטענה. גם הערוץ בערבית שהוא מתחיל במועצת הכבלים והלוויין, לאחר שנתיים, על-פי חוק, עובר לרשות השנייה. הוועדה כבר ראתה את התהליך הזה, אז אין סיבה להקים ערוצים חדשים שיישארו בפרסומות במערכת שהיא פחות - - -
<נחמן שי:>
אגב, יש לך שתי שיטות כללים שונות: אחת שלהם ואחת של מועצת הכבלים לפיקוח על פרסומות. 

<היו"ר כרמל שאמה הכהן:>
תמשיכו לדבר אחד בתוך השני, ואף אחד לא יבין כלום. פינג-פונג כזה. איזה דיון זה? 

<קריאה:>
כי אנחנו באמת לא מצליחים להבין - - -

<היו"ר כרמל שאמה הכהן:>
כשכל אחד רוצה – קופץ ומדבר. 

<דנה נויפלד:>
אני בכל זאת מתעקשת על הנקודה הזאת כי היא נקודה עקרונית, והיא לא נוגעת רק לעניין כרגע. אנחנו מדברים כרגע על משדר ערוץ נושאי, אבל זה לא רק. יש הפרדה בין מה שעושה הכנסת לבין מה שעושה הרשות המבצעת על הרגולטורים שלה. יש פה מעבר וכניסה לתחום שהוא תחום האחריות של הרגולטורים הרלוונטיים. אישור מראש של מכרזים על-ידי הכנסת, אני מבינה פה שיש פה דאגה מיוחדת, אבל זה יכול להיות רלוונטי לתחומים נוספים, וזה נראה לי גלישה שיכולה להיות תקדים בעייתי - -
<היו"ר כרמל שאמה הכהן:>
את חוזרת על דברייך. 
<דנה נויפלד:>
נכון, אני מבקשת להגיד את זה לפרוטוקול. 

<היו"ר כרמל שאמה הכהן:>
אין טעם. חשבתי שאת רוצה להתייחס לנקודה. 

<דנה נויפלד:>
זאת נקודה מאוד משמעותית.

<היו"ר כרמל שאמה הכהן:>
אמרת אותה. פעם אחת זה מספיק. 

<מנשה סמירה:>
אני רק מבקש לחלוק על הנקודה של משרד המשפטים. אנחנו כרגולטור - -

<דנה נויפלד:>
אפשר אולי לאשר את המכרז הבא שאתה עושה לרדיו האזורי גם. 
<מנשה סמירה:>
 - - מעדיפים שהעצמאות תהיה של הרגולטורים ולא תהיה התערבות, אבל משהחלטתם שהשרים מתערבים בקביעת הנושאים, קל וחומר שאני מעדיף שוועדת הכלכלה - - -

<יואל חסון:>
ה"שר", לא "שרים". 

<מנשה סמירה:>
  תוקן, "השר", נכון. 

אבל אם הממשלה מעורבת כל כך מוטב שיהיה הליך בקרה של ועדת כלכלה שמאגמת את כל הכוחות - -
<דנה נויפלד:>
גם על המכרזים לרדיו?

<מנשה סמירה:>
ודאי שלא. 

<דנה נויפלד:>
אה, לא.

<היו"ר כרמל שאמה הכהן:>
אל תתווכחו עכשיו פה. 

<מנשה סמירה:>
זה חשוב – הבהירה היועצת המשפטית שוועדת הכלכלה והשרים לא מתערבים במכרז  - -

<היו"ר כרמל שאמה הכהן:>
מר סמירה, הנקודה מבחינתנו ברורה, תאמין לי. 

<נחמן שי:>
אני מציע שהגוף המפקח יהיה הרשות השנייה. 

<יעל מבורך:>
אני ממשרד האוצר. אני רוצה להתייחס להסתייגות של שר האוצר בעניין הערוצים הנושאיים. א', הדיון פה התחיל באמירה לגבי החשיבות של האלטרנטיבה, ואיך יוצרים אלטרנטיבה שהיא מעניינת ושיש מה לצפות בה. כרגע הנוסח שמשקף עליית ערוץ נושאי בשנת 2014, 2015, 2016, לדעתי, לא עולה בקנה אחד עם הרצון ליצור אלטרנטיבה של עידן פלוס שהיא משמעותית לצופים. דבר שני, בהחלטה של ועדת הכלכלה או כל ועדת כנסת לאשר יציאה למכרז יש השלכות רוחב מאוד משמעותיות, ולכן אני מאמינה ששר האוצר ירצה להגיש הסתייגות גם לסעיף הזה. 
<היו"ר כרמל שאמה הכהן:>
שר האוצר כבר הגיש כמה הסתייגויות. 

<יעל מבורך:>
לא לעניין הזה, אבל הוא צריך להוסיף הסתייגות נוספת. 

<היו"ר כרמל שאמה הכהן:>
שיוסיף הסתייגויות. 

<אתי בנדלר:>
שר האוצר הגיש הסתייגות לסעיף 13. הוא רוצה לחזור למתכונת שהוצעה על-ידי הממשלה בהצעת החוק. שר האוצר עומד על ההסתייגות הזאת? 
<יעל מבורך:>
- - - אני  מאמינה. 

<אתי בנדלר:>
אוקיי. עכשיו את אומרת עוד הסתייגות לחילופין?

<יעל מבורך:>
לאור הדברים שנאמרו פה אני שומרת את הזכות - -

<יואל חסון:>
את מאמינה. זאת אומרת את תיתני הוראה לשר. 
<יעל מבורך:>
- - להעביר הסתייגות גם לעניין הצורך באישור ועדת הכלכלה ליציאה למכרז. 
<היו"ר כרמל שאמה הכהן:>
שר האוצר פה נהנה, כנראה, להגיש הסתייגויות. אין שום סיכוי ששום הסתייגות שלו תעבור, ואם היא תעבור למליאה אני מושך את החוק. זה דברים שיהיו ברורים. מה שהוועדה תחליט זה מה שיהיה. לכן אם השר רוצה שהשר יבוא ויגיע להסכמות עם הוועדה. בדרך כוחנית במליאה זה לא יעבוד. 

<נחמן שי:>
אני מבקש בסעיף הזה לכתוב: "לעניין שידורי טלוויזיה - - - הרשות השנייה לטלוויזיה ולרדיו" במקום "המועצה לשידורי כבלים ולשידורי לוויין". ואם אגב, הוועדה תשקיע פעם מאמץ, מהו פיקוח ואיך, היא יכולה ללמוד מהרשות השנייה איך מפקחים. היא פתחה את זה, והיא יודעת לעשות - - -

<היו"ר כרמל שאמה הכהן:>
אני רוצה לפתוח תת דיון בנקודות של התאריכים לעניין ינואר 2014, 2015, 2016. יש למישהו משהו לומר בעניין הזה? 
 <נגה רובינשטיין:>
רגע, יש פה נציג הכבלים והלוויין. 
<צחי פנחס:>
אני מהמועצה לכבלים ולוויין. אנחנו מתנגדים להצעה שהרשות השנייה תפקח - -

<היו"ר כרמל שאמה הכהן:>
ברור לנו.

<יוליה שמאלוב-ברקוביץ:>
מי זה "אנחנו"?

<צחי פנחס:>
המועצה לשידורי כבלים ולוויין. לדעתנו, הרגולטור הנכון לפקח על הערוצים הנושאיים שהם דומים מאוד במהותם לערוצים הייעודיים זה המועצה לשידורי כבלים ולוויין. לעניין מה שאמר מר סמירה על הערוץ הערבי – לערוץ הערבי יש הסדר ספציפי בחוק התקשורת, ולכן אחרי שנתיים הוא עובר לפיקוח של הרשות השנייה. זה שונה מהערוצים הייעודיים האחרים, ולכן אנחנו לא חושבים שיש מקום - -
<נחמן שי:>
זה לא ערוץ ייעודי.

<צחי פנחס:>
זה ערוץ מעין ייעודי. 

<היו"ר כרמל שאמה הכהן:>
תודה. חבר הכנסת יואל חסון, בבקשה. 

<יואל חסון:>
קודם כול, לדעתי, הפעולות שהוועדה עשתה גם בישיבה הקודמת וגם בישיבה הזאת של יצירת האיזונים והמדרג הנכון גם בכניסת הערוצים הנושאיים, גם בפיקוח ובליווי צמוד של ועדת הכלכלה זה דבר נכון, ואני מחזק את ידיך, אדוני היושב ראש, על האמירות שלך, גם האחרונה שאמרת, לגבי ההסתייגויות וגם בכלל. כי אנחנו למדים כשאנחנו רואים בפרספקטיבה אחורה בכל מה שקשור לשוק התקשורת שבסוף את האיזונים הנכונים ואת תיקון התקלות שנעשו בסוף, רק ועדת הכלכלה ידעה לעשות - -

<היו"ר כרמל שאמה הכהן:>
תודה.

<יואל חסון:>
מה "תודה"? תן לי רגע. 

<קריאות:>
- - -

<יואל חסון:>
תודה על המחמאות או שאני אסיים?

<יוליה שמאלוב-ברקוביץ:>
חכה, עוד מעט זה בא. 

<יצחק  וקנין:>
"אל תחסום שור בדישו". 

<יואל חסון:>
לא, זה לא יבוא. 


אדוני היושב ראש, באותה מידת אומץ צריך לטפל בבעיה שאמרת שלא מטפלים בזה כרגע – נושא הפיקוח, בנושא של הרשויות, בנושא של ברית המועצות המפורסמת – וכל הדבר הזה זה חלק מהתהליך.  לדחות אותו הצדה זה שוב ליצור מערכת של כאוס, של אנרכיה ושל טלאי על טלאי שלא מביאה לתוצאה נכונה. עוד לא הגענו לעניין של ערוץ 10 בנושא של ההצבעה - -

<היו"ר כרמל שאמה הכהן:>
נגיע לערוץ 10. 

<יואל חסון:>
אבל אני רוצה להגיד בעניין הזה שגם הרלוונטיות של עידן פלוס זה גם כמה ערוצים מהסוג של ערוץ 10 ימשיכו לפעול או לא. 

<היו"ר כרמל שאמה הכהן:>
אוקיי. לעניין התאריכים למי יש מה לומר? בבקשה, מר שמש. 

<קובי שמש:>
אני רוצה להגיד שבהמשך לדבריו של השר, המהות העיקרית של ה-DTT היא בין היתר להעלות ערוצים נוספים. היום חלק ניכר מהצרכנים משלמים למעלה מ-300-200 שקל. גם אם תהיה חבילה צרה זה יהיה מעל 100 שקל, ויש המון אנשים שלשלם 100 שקל בחודש זה המון כסף, גם אם תהיה חבילה צרה. 
<יואל חסון:>
אני חושב שאתם קצת מגזימים פה, כי בכל זאת - -
<היו"ר כרמל שאמה הכהן:>
חבר הכנסת חסון.

<יואל חסון:>
משפט, זה חשוב, תן לי דקה. 

<יוליה שמאלוב-ברקוביץ:>
זה לא לחם וחמאה. 

<יואל חסון:>
צריך להבין את הדבר הזה: כשאתה מדבר על תשלום חודשי הרי בסך הכול גם שתלך עד הסוף ל-2016 עידן פלוס זה מוצר מאוד מוגבל. גם בחבילה הכי צרה היא עדיין תיתן שירות ותיתן תכנים הרבה יותר רחבים מעידן פלוס הכי אלגנטי וכי משוכלל שאתה תמציא להם. אז אם תגיע למצב שחבילה צרה של 130-120-100 שקלים אני בכלל הייתי מוותר על עידן פלוס. אתה נותן לציבור הרבה יותר מ-120 שקלים - -
<יוליה שמאלוב-ברקוביץ:>
אני מצטרפת למה שאתה אומר. 

<יואל חסון:>
 - - והציבור בסוף לא רוצה 15 ערוצים, עם כל הכבוד. 

<היו"ר כרמל שאמה הכהן:>
מר שמש, לעניין. דיברתי לגבי התאריכים. 

<קובי שמש:>
לגבי התאריכים, כמו שנאמר פה על-ידי האוצר, אנחנו רוצים להקדים את התאריכים כמה שיותר מוקדם. מבחינתנו, איך שהמערך של ה-DTT מושלם על-ידי הרשות השנייה, אנחנו רוצים להעלות את הערוץ הראשון לנושא הראשון מ-1 בינואר - - -
<חיים סלוצקי:>
שוק פרסום גדול תעלו היום שישה ביחד. 

<היו"ר כרמל שאמה הכהן:>
זאת עמדת משרד התקשורת, להקדים את התאריכים להיום?
<יוליה שמאלוב-ברקוביץ:>
אבל מה הנושא הראשון שאתם רוצים - - -

<היו"ר כרמל שאמה הכהן:>
חברת הכנסת ברקוביץ', פעם ראשונה. 

<יוליה שמאלוב-ברקוביץ:>
מה הנושא הראשון שאתם רוצים - -

<היו"ר כרמל שאמה הכהן:>
חברת הכנסת ברקוביץ', פעם שנייה. בפעם הבאה את בחוץ. 

<יוליה שמאלוב-ברקוביץ:>
למה?

<היו"ר כרמל שאמה הכהן:>
ככה. אתם לא תפריעו לדיון. אני שואל אותך - -

<יואל חסון:>
הנושא הראשון שהם ירצו להעלות זה דמוקרטיה. 

<היו"ר כרמל שאמה הכהן:>
חבר הכנסת יואל חסון, פעם שנייה. אתה רוצה הרי להישאר לקרנבל של ערוץ 10. 

<יואל חסון:>
אבל לא הייתה "ראשונה". 

<היו"ר כרמל שאמה הכהן:>
הייתה, לא שמעת. מרוב שאתה מפריע אתה לא שמעת. 


מר קובי שמש, את איתנו? אתה רוצה 1 בינואר 2013? זאת העמדה של משרד התקשורת? זאת העמדה של שר התקשורת? אני שואל. 
<קובי שמש:>
עזוב.

<היו"ר כרמל שאמה הכהן:>
אתה חוזר בך. תודה רבה. 

למישהו יש עוד משהו לומר בעניין התאריכים? אין הערות לגבי התאריכים. 
<יוליה שמאלוב-ברקוביץ:>
לי. לדחות את זה לעוד שלוש שנים. 

<היו"ר כרמל שאמה הכהן:>
רצינות קצת.

<יוליה שמאלוב-ברקוביץ:>
רצינות, זאת רצינות. צריך לבטל את זה. אנשים פה נחנקים. אתם תפטרו פה אלפי עובדים ממערכת התקשורת - -

<היו"ר כרמל שאמה הכהן:>
חברת הכנסת ברקוביץ', את לא קיבלת זכות דיבור. 

<יוליה שמאלוב-ברקוביץ:>
 - - מה יש לכם, תגידו לי?

<היו"ר כרמל שאמה הכהן:>
תודה רבה. 

<יוליה שמאלוב-ברקוביץ:>
אתם אפילו עוד לא יודעים איך לנסח את החוק הזה. 

<היו"ר כרמל שאמה הכהן:>
תודה רבה. 

<יוליה שמאלוב-ברקוביץ:>
אני כבר לא אדבר על מה הוא הולך לעשות בשוק התקשורת. 
<היו"ר כרמל שאמה הכהן:>
אני מוחה על הדברים בשם היועצת המשפטית.

<יוליה שמאלוב-ברקוביץ:>
חבל מאוד, אני רוצה שזה יהיה בפרוטוקול כי יום אחד אני אגיד: "אמרתי לך".

<אתי בנדלר:>
לא, לא, אני מניחה שגברת שמאלוב-ברקוביץ' לא התכוונה ליכולת הניסוח, אלא לתכנים. 

<היו"ר כרמל שאמה הכהן:>

לא, היא דיברה על ניסוח, היא השתמשה במונח "ניסוח".

<אתי בנדלר:>
ניסוח של תכנים לא ברורים.

<היו"ר כרמל שאמה הכהן:>
ניסוח זה לא אנחנו. ניסוח זה המחלקה המשפטית. 

<יוליה שמאלוב-ברקוביץ:>
אם אין לי טענה למישהו בכנסת זה קודם כול ליועצת המשפטית של ועדת הכלכלה. 
<היו"ר כרמל שאמה הכהן:>
אוקיי, תודה רבה. 

אנחנו עוברים להצבעה. 
<לאה ורון:>
חבר הכנסת דב חנין מצביע במקום חבר הכנסת דני דנון; חבר הכנסת אלכס מילר מצביע במקום חבר הכנסת חמד עמאר; חברת הכנסת יוליה שמאלוב-ברקוביץ' מצביעה במקום חבר הכנסת ישראל חסון; חבר הכנסת איתן כבל מצביע במקום חבר הכנסת עמיר פרץ. 
<היו"ר כרמל שאמה הכהן:>
זה מקשה אחת?

<אתי בנדלר:>
כן, זה סעיף אחד. אלא אם כן אתה רוצה להפריד את זה. 

<יואל חסון:>
לאה, בהצבעות הבאות תתייעצי איתי מי מצביע בשם מי בקדימה, בסדר? 

<לאה ורון:>
חברת הכנסת יוליה שמאלוב-ברקוביץ' היא ממלאת מקום קבועה בוועדת הכלכלה. 

<יואל חסון:>
מאה אחוז. ביקשתי - -

<נחמן שי:>
אנחנו יודעים את זה, אבל אנחנו נקבע בבוא הזמן בדיוק מי יצביע מקדימה.

<יוליה שמאלוב-ברקוביץ:>
יש לכם בעיה איתי?

<יואל חסון:>
לא, להפך. 

<אתי בנדלר:>
אדוני, לפני שאתה מצביע, כדי שיהיה ברור על מה ההצבעה – על סעיף 13 בנוסח שהקראתי עם החלקים שלא הקראתי, כפי שציינתי, כפי שהם בנוסח המקורי ועם הבהרה – שינוי תיקון בנוסח, כך שיהיה ברור שהאישור של ועדת הכלכלה הוא רק לעצם היציאה למכרז ולא לבחירת הזוכה או לתנאי המכרז. לא לתנאי המכרז ולא לבחירת הזוכה. 
<היו"ר כרמל שאמה הכהן:>
באיזה שלב חבר הכנסת שי יכול להוסיף את הבקשה שלו לעניין הגופים המפקחים?
<נחמן שי:>
להסב את הגוף המפקח ממועצת הכבלים לרשות השנייה. 

<נגה רובינשטיין:>
אני רוצה להתייחס רגע. 
<היו"ר כרמל שאמה הכהן:>
אנחנו מצביעים.

<נגה רובינשטיין:>
מאה אחוז. 

<אתי בנדלר:>
סדר ההצבעה ייקבע על-ידי אדוני. 
<היו"ר כרמל שאמה הכהן:>
זה לא משנה. 

<אתי בנדלר:>
אפשר להצביע קודם כול על הסעיף הזה  ואחר כך על תיקונים.
<היו"ר כרמל שאמה הכהן:>
חבר הכנסת אייכלר, תספיק להצביע, בוא תיכנס, בבקשה.  

<איתן כבל:>
חשוב לקהילה שלו. 

<אתי בנדלר:>
אפשר להגיד שנוסח סעיף 13 - - - לרשות השנייה, זה יהיה המועצה לשידורי כבלים ולוויין. 

<נחמן שי:>
אני התאפקתי לא להגיד את זה. 

<יואל חסון:>
צופים אדוקים. 

<היו"ר כרמל שאמה הכהן:>
מי בעד הצעת הפשרה המלוטשת שהקריאה היועצת המשפטית? מי בעד? מי נגד? מי נמנע?

<לאה ורון:>
חבר הכנסת אופיר אקוניס, אתה מצביע?

<אופיר אקוניס:>
לא. 

<היו"ר כרמל שאמה הכהן:>
למה לא?

<אופיר אקוניס:>
משום שלא הייתי בפרטי הצעת הפשרה. אני לא אצביע על משהו שלא שמעתי. תצביעו. 

<איתן כבל:>
או-אה.

<היו"ר כרמל שאמה הכהן:>
אין בעיה. 

<איתן כבל:>
זה לדעתי, אפשר לצרף לחוק. 

<אופיר אקוניס:>
מה כל כך  - - -

<היו"ר כרמל שאמה הכהן:>
יש פה פה-אחד, למעט אופיר אקוניס שלא בקי בפרטים. 

<יוליה שמאלוב-ברקוביץ:>
אני מצביעה נגד הסעיף הזה בכלל. 

<היו"ר כרמל שאמה הכהן:>
חברת הכנסת ברקוביץ', אין לך זכות הצבעה, אז את יכולה להתנגד רק לפרוטוקול. 

<יוליה שמאלוב-ברקוביץ:>
מה זאת אומרת? כרגע אמרו שאני מצביעה במקום. 

<היו"ר כרמל שאמה הכהן:>
לא. 

<יוליה שמאלוב-ברקוביץ:>
מה זאת אומרת? לא הבנתי. אמרו כרגע שאני מצביעה. אני צודקת?

<היו"ר כרמל שאמה הכהן:>
אוקיי, אז אחד נגד. 

<יוליה שמאלוב-ברקוביץ:>
אני נגד. 

<לאה ורון:>
אז חברת הכנסת נינו אבסדזה לא יכולה להצביע. 

<נינו אבסדזה:>
למה אני לא יכולה? אני הצבעתי "בעד" כבר. 

<קריאות:>
- - -

<לאה ורון:>
לקדימה יש ארבעה חברי כנסת בוועדה: חבר הכנסת יואל חסון, חבר הכנסת רוברט טיבייב, חבר הכנסת נחמן שי. לגבי חבר הכנסת ישראל חסון אני הודעתי שמצביעה במקומו יוליה שמאלוב-ברקוביץ'. אם אתם רוצים להודיע משהו אחר, בבקשה, תודיעו. 
<יואל חסון:>
בבקשה, זה בסדר.
<לאה ורון:>
תודה רבה לכם.

הצבעה 

בעד – רוב

נגד – מיעוט
נמנעים – אין 

ההצעה התקבלה. 
<היו"ר כרמל שאמה הכהן:>
ההצעה התקבלה. 

עכשיו הצעתו של חבר הכנסת נחמן שי תעלה להצבעה. 

<נחמן שי:>
אני מציע להחליף במקום "המועצה לשידורי כבלים ולשידורי לוויין" – "הרשות השנייה".
<היו"ר כרמל שאמה הכהן:>
הממשלה מתנגדת לעניין. אני בעד מה שאתה מציע. אני חושב שצריך לעשות את ברית המועצות. אני אתמוך בך. 
<נחמן שי:>
אבל עד שתהיה ברית המועצות יש פה שני - - -
<אתי בנדלר:>
אני רק רוצה להגיד, חבר הכנסת שי, שהערוץ הנושאי המוצע מבחינת המהות שלו הוא ערוץ ייעודי, וערוץ ייעודי מוסדר בחוק התקשורת (בזק ושידורים), והרגולציה שלו נעשית בהתאם לחוק התקשורת - -

<איתן כבל:>
בזה היא צודקת, נחמן.

<אתי בנדלר:>
- -  הכול על-ידי המועצה לשידורי כבלים ולוויין. 
<מנשה סמירה:>
עורכת הדין בנדלר, צריך להוסיף לזה משפט. אם כבר אמרת את זה, אז אני מצטער, צריכה להיות הבהרה: כאשר הוקמו הערוצים הייעודיים, והחוק מתייחס אליהם כאל ערוצים שמשודרים בפלטפורמות הסדורות – ב-HOT ו-YES - -

<אתי בנדלר:>
נכון.

<היו"ר כרמל שאמה הכהן:>
סיימנו את הדיון.

<קריאות:>
- - -

<מנשה סמירה:>
הראיה שערוץ הערבי, הוחלט שהוא פתוח, והוא עובר לרשות השנייה. 

<נחמן שי:>
- - -

<מנשה סמירה:>
- -   וברגע שפתחו אותם עכשיו גם לגביהם צריך - - - 

<היו"ר כרמל שאמה הכהן:>
תודה רבה. אנחנו לא ניכנס לזה. 

<נחמן שי:>
הם רוצים לרתום את - - -

<היו"ר כרמל שאמה הכהן:>
ההצעה שלך תהפוך עוד רגע להסתייגות במליאה, ובזה נגמר הסיפור. 

<נחמן שי:>
נכון. זה יהפוך להסתייגות.

<היו"ר כרמל שאמה הכהן:>
אין לה סיכוי, היא לא תתקבל. מי בעד הצעתו - -

<יואל חסון:>
רגע, יש לנו שינויים בהצבעה. לנוכח ההצבעה הזאת נינו תחליף את יוליה. 

<יוליה שמאלוב-ברקוביץ:>
אני מתנגדת להצעה שלהם אז נינו מחליפה אותי.

<היו"ר כרמל שאמה הכהן:>
חברים, כל מי שהתעניין בכלי התקשורת לגבי משמעת סיעתית ודברים כאלה מאתמול, כל הלילה, והיום – שימו לב. בבקשה. 

<נינו אבסדזה:>
אנחנו לא הראשונים שעשינו - - -  לקחנו מכם דוגמה.
<קריאות:>
- - -

<היו"ר כרמל שאמה הכהן:>
ראינו קודם איך חבר ליכוד לא מצביע. 

<נינו אבסדזה:>
הכנסת - - - וזה קרה בנושא - - -

<אלכס מילר:>
מי שהשתמש בכוח להוציא חבר ועדה ולשים במקומו מישהו אחר - -

<היו"ר כרמל שאמה הכהן:>
וגם החבר מוחה. בעוד החבר מוחה.

<איתן כבל:>
אצלנו אני לא מוציא את עצמי.

<קריאות:>
- - -

<היו"ר כרמל שאמה הכהן:>
מי בעד הצעתו של חבר הכנסת נחמן שי? 

<לאה ורון:>
שישה חברי כנסת בעד הצעת נחמן שי. 

<היו"ר כרמל שאמה הכהן:>
מי נגד הצעתו של חבר הכנסת נחמן שי?

<לאה ורון:>
חמישה. 

<היו"ר כרמל שאמה הכהן:>
לא, לא, מי נגד? 

הצבעה 
בעד – רוב

נגד – מיעוט

נמנעים – 1

ההצעה התקבלה.

<היו"ר כרמל שאמה הכהן:>
תודה רבה לחבר הכנסת אופיר אקוניס, אתה מאוד יעיל פה בדיון. 

<יואל חסון:>
נא להודיע שההצעה עברה, בבקשה. 

<נגה רובינשטיין:>
אנחנו, כמובן, שומרים את הזכות להסתייגות. 


כמובן - -

<נחמן שי:>
כמובן שתתנגדו. 

<נגה רובינשטיין:>
לא, מבחינת ההסדרה - -

<יואל חסון:>
גברתי, את מקבלת את החלטת הריבון או לא? מספיק, באמת. 
<נגה רובינשטיין:>
אבל מותר לי להסתייג. 

<יואל חסון:>
לא, אל תסתייגי. אחרי ההצבעה אין לך מה להסתייג, גברתי. עם כל הכבוד. 
<נגה רובינשטיין:>
למה?
<יואל חסון:>
תדעו את המקום שלכם. אחרי הכרעה אין לך מה להסתייג.

<דנה נויפלד:>
סליחה, הממשלה יכולה - -

<נגה רובינשטיין:>
הממשלה יכולה להסתייג. 

<יואל חסון:>
אחרי שהייתה החלטה – תלכי לממשלה, תסתייגי. 

<נגה רובינשטיין:>
מה הבעיה?

<יואל חסון:>
אחרי שהייתה הצבעה את מסתייגת?

<נגה רובינשטיין:>
ברור שכן. מתי להסתייג, לפני ההצבעה? 
<יואל חסון:>
ברור ש"כן", אתם הרי הריבון, אתם יודעים. הרי אתם תעשו מה שאתם רוצים, אתם תביאו או לא תביאו. 
<קריאות:>
- - -

<היו"ר כרמל שאמה הכהן:>
חברים. קודם כול יש הסתייגות למחיקת הסעיף. חברים, הסעיף הזה לא יהיה, חבל.
<אתי בנדלר:>
למחיקת הסעיף או למחיקת השינוי?

<היו"ר כרמל שאמה הכהן:>
השינוי. הסתייגות שלי ושל חבר הכנסת אלכס מילר למחיקת השינוי. חוץ מזה יש הערה לגבי ההצבעה, אולי ההתרגשות מיותרת. מה ההערה? 
<לאה ורון:>
חבר הכנסת אזולאי צירף את עצמו להצבעה לאחר שספרתי. משכך - -
<דוד אזולאי:>
לא, לא. סליחה, לא, לא. 

<היו"ר כרמל שאמה הכהן:>
חבר הכנסת אזולאי, מה היה? 

<דוד אזולאי:>
אמרת: "מי בעד? מי נגד?" – לא שאלת "מי נמנע?". אני לא הצבעתי לא בעד ולא נגד, ואני מבקש להימנע. לא שיניתי את הצבעתי.  

<נחמן שי:>
תנו כבוד לחברי הכנסת, וזה הכול, תקיימו את זה, מה קרה? 

<היו"ר כרמל שאמה הכהן:>
אתם מפריעים לסדר. ההצעה עברה כרגע כדת וכדין. יש בקשה גם להסתייגות למחיקת ההצעה הזאת למליאה, ויש גם בקשה לדיון מחדש שלי שאני רוצה שתיבחן, ונכריע בעניין הזה. 
<נגה רובינשטיין:>
אוקיי, אנחנו, כמובן - - -

<אתי בנדלר:>
אדוני, אני חוששת שלא ניתן יהיה להגיש עוד בקשה משום שכל הדיון - - -
<קריאות:>
- - -

<יואל חסון:>
לאה, אני מחזיר את יוליה. 

<נגה רובינשטיין:>
אבל מה המשמעות? המשמעות היא שההסדרה תהיה לפי הסעיפים של חוק התקשורת או סעיפים חדשים לפי חוק הרשות השנייה?

<אתי בנדלר:>
ההסדרה תהיה לפי הסעיפים של חוק התקשורת על-ידי הרשות השנייה, אם זה מה שהתקבל.
<נחמן שי:>
מה קרה? מה קרה? 

<אתי בנדלר:>
זה יצור שעדיין לא קיים, וצריכים לבחון מה המשמעות שלו. 

<נחמן שי:>
בסדר, בסדר. תבדקו את זה לפי הגוף המבצע והיכולות שלו על כל מיני חוקים שאתם לא יודעים מה יש בהם, ומה אין בהם. 
<אתי בנדלר:>
חבר הכנסת נחמן שי, הוחלו סעיפים מכוח חוק התקשורת שמשמעותם הסדרים שקובעת המועצה לשידורי כבלים ולוויין. לכן אני אומרת שיש כאן בעיה מאוד רצינית. 
<נחמן שי:>
אתם מנסים לדבר על עידן שעבר. הם עשו "עידן פלוס" עכשיו. עידן פלוס אומר שכל הערוצים האלה פתוחים לכלל הציבור. 

<אתי בנדלר:>
לא קשור. 

<נגה רובינשטיין:>
רק נסביר למה ברמה הרגולטורית נוצר כאן עיוות. כי אם מי שמסדיר את הפעילות של הערוצים הייעודיים, שהיא פעילות נישתית יותר מאשר ערוצי ה-broadcast, זה מועצת הכבלים והלוויין על ההרכב שלה שמתאים לזה; עכשיו לקחתם ערוץ נושאי שהוא הרבה יותר נישתי והסדרתם אותה באמצעות הרשות השנייה שההתאמה שלה היא לערוצי broadcast, על כל מה שקשור בכך. 
<נחמן שי:>
אני רוצה לדעת איזה תקנון אתיקה יהיה לפרסומות?

<קריאות:>
- - -
<אתי בנדלר:>
הוא לא הוסיף, זה מה שהיה במקור, שלך. 

<יואל חסון:>
זה לא יכול להיות. 

<אתי בנדלר:>
זה שלך.

<אלכס מילר:>
אבל הוא הביא את זה כהסתייגות, הוא הביא את זה כנוסח להצעה לסדר.  
<היו"ר כרמל שאמה הכהן:>
הוא הוסיף עכשיו סעיף חדש. 

<אתי בנדלר:>
הוא לא הוסיף, הוא ביקש לשנות. 

<נגה רובינשטיין:>
- - -

<אלכס מילר:>
זה היה בהסתייגות. 

<קריאות:>
- - -

<איתן כבל:>
היא צודקת. 

<רוברט טיבייב:>
תפקיד היועצת המשפטית הוא תפקיד מאוד חשוב. 

<לאה ורון:>
זה מתחיל בהצעה. אם ההצעה מתקבלת היא משולבת בחוק; אם היא לא מתקבלת, חבר הכנסת יכול להגיד שהוא רוצה שההצעה - - -

<אלכס מילר:>
אין בעיה, אבל אנחנו מצביעים על סדרה של הסתייגויות. הוא הגיש הסתייגות - - -

<היו"ר כרמל שאמה הכהן:>
אני לא מבין, אתם רוצים שזה יישאר בכוח? 

<אתי בנדלר:>
לא, אני חושבת שזאת הצעה גרועה. 
<איתן כבל:>
היא אמרה שהיא מביעה את עמדתה, כרמל. 

<היו"ר כרמל שאמה הכהן:>
אז אני לא מבין, הוא מבקש להוסיף הצעה מטעמו. 

<אתי בנדלר:>
זה יעלה כהסתייגות. אני רושמת את זה כהסתייגות. 

<היו"ר כרמל שאמה הכהן:>
למה אי אפשר להצביע על בוועדה?

<אתי בנדלר:>
כי הייתה הצבעה. הצבעה ראשונה הייתה על ההצעה הזאת. 

<היו"ר כרמל שאמה הכהן:>
על מה?

<אתי בנדלר:>
שאלת אותי על מה מצביעים קודם. אמרתי לך, תקבע אתה את סדר ההצבעה. אבל הצעה אחת היא הרשות השנייה  - - - היא חלק מההצבעה שלך, ואחר כך הצבעה הייתה על ההצעה של נחמן שי. ההצעה התקבלה בהצבעה הראשונה על כל הסעיף, כולל זה שזה יהיה המועצה לשידורי כבלים ולוויין, ואחר כך ההצבעה על הצעתו של נחמן שי.
<איתן כבל:>
כרמל, היא צודקת, זה מה שהיה. את צודקת, את צודקת, מה לעשות? 
הסתייגות למליאה. 

<היו"ר כרמל שאמה הכהן:>
אנחנו צריכים לראות מה לעשות.

<אתי בנדלר:>
מי רוצה להצטרף להסתייגות של שניכם? שניכם בלבד?
<היו"ר כרמל שאמה הכהן:>
אני.

<נגה רובינשטיין:>
אנחנו, כמובן.

<אתי בנדלר:>
גם הממשלה. שר התקשורת - - -

<איתן כבל:>
לא, לא.

<אלכס מילר:>
הם העבירו את זה עכשיו. 

<נחמן שי:>
 - - - היא נגדנו, רוברט. 

<איתן כבל:>
שי, הסברנו לו. 

<קריאות:>
- - -
<איתן כבל:>
כרמל, הצבענו על ההצעה המקורית וההסתייגות. אז נגמר. 

<קריאות:>
- - -

<איתן כבל:>
לא, על הסעיף הזה. אתה לא יכול הסתייגות על הסתייגות. 

<אלכס מילר:>
למה? כל אחד יכול להסתייג, מה הבעיה? 

<איתן כבל:>
אבל זה לא ייגמר. 

<אלכס מילר:>
בטח שזה לא ייגמר, אבל ככה עושים. 

<איתן כבל:>
לא על העניין הספציפי הזה. 

<קריאות:>
- - -

<יואל חסון:>
אם היו מקימים את ברית המועצות כל זה לא היה קורה, אדוני. 

<מנשה סמירה:>
בדיוק. זה הסיפור. בגלל התנגדות של היועצות המשפטיות בברית המועצות כבר עשר שנים. 

<נחמן שי:>
אבל את ברית המועצות - - -

<קריאות:>
- - -

<נגה רובינשטיין:>
השר מעוניין  להגיש הסתייגות.

<היו"ר כרמל שאמה הכהן:>
חברים, אני מעוניין להציע הצעה. אנחנו לא נועלים את הסעיף. אני מציג עכשיו הצעה נוספת שחברי הוועדה יחשבו עליה. את ההצבעה נקיים עוד כמה דקות. מועד התחילה של ההוראה שהתקבלה – ההצעה הטובה של חבר הכנסת נחמן שי – תהיה משנת 2020. אנחנו נצביע על זה בעוד כמה דקות. תודה רבה. אנחנו נצביע על זה בעוד כמה דקות. תודה רבה. 
<יואל חסון:>
נו, באמת, אדוני היושב ראש. 

<היו"ר כרמל שאמה הכהן:>
תחשבו. למה אתם מגיבים באופן אוטומטי? מה העניין?

<נחמן שי:>
כרמל, חבל לי, יש לי יותר מדי כבוד אליך. באמת.
<היו"ר כרמל שאמה הכהן:>
תודה רבה. 

<נחמן שי:>
באמת, יש לי כבוד אליך. חבל שתעשה - - -
<יואל חסון:>
אגב, 2020 יבוא בסוף, אתה יודע. 

<נינו אבסדזה:>
אני אומרת, 2084, אם זה אומר משהו.

<היו"ר כרמל שאמה הכהן:>
חברים, מי אמר שיש לזה רוב? תצביעו. אתם רואים שיש פה החלטות - - -

<יואל חסון:>
אתם בינתיים מגייסים. באמת, ועדת כלכלה אף פעם לא הייתה ככה קואליציה-אופוזיציה. זה אף פעם לא היה ככה. חבל, חבל. 
<היו"ר כרמל שאמה הכהן:>
חבר הכנסת חסון, תודה רבה. 

<יואל חסון:>
חבל שאתם עושים כי  - - -

<היו"ר כרמל שאמה הכהן:>
אנחנו עוברים לנושא הבא של פיצול הסעיף של החינוכית. 

<יוליה שמאלוב-ברקוביץ:>
אבל אם אתם עושים פיצול אני יורדת מהרביזיה שלי. 

<היו"ר כרמל שאמה הכהן:>
הפסקה של 5 דקות בדיון. תוך 5 דקות יחודש הדיון. 
<(הישיבה נפסקה בשעה 09:40 ונתחדשה בשעה 09:50.)>
<לאה ורון:>
רבותיי, הישיבה נתחדשה, אנחנו מבקשים לשבת. רבותיי, חברי הכנסת, הישיבה התחדשה.

<היו"ר כרמל שאמה הכהן:>
זאב אלקין, נא לשבת, בבקשה. אתה שותף בדיון עכשיו.

אנחנו מתחילים בהצבעה על ההצעה שלי. ראשית, בואו נעשה סדר לגבי המצביעים: חברת הכנסת אבסדזה, את ממלאת מקום של נחמן שי. כך לפי מה שהצגתם לנו; חברת הכנסת יוליה שמאלוב ברקוביץ' היא ממלאת מקום של כל השאר. 
<יואל חסון:>
לא, זה לא נכון. 

<היו"ר כרמל שאמה הכהן:>
אבל זה מה שכתוב.

<יואל חסון:>
לא, אדוני, תסלח לי. סיעת קדימה יודעת בדיוק מי מחליף את מי, ומי מחליף את מה. 
<היו"ר כרמל שאמה הכהן:>
אני אגיד לך מה כתוב לנו. אני אומר לך מה הוצג לי. כתוב פה שחברת הכנסת אבסדזה היא במקום בל"ד. האיש שיושב מטעמכם על המשבצת של בל"ד זה נחמן שי שהצביע בהצבעה הקודמת.

<יואל חסון:>
הוא פה.

<היו"ר כרמל שאמה הכהן:>
אוקיי. אם הוא מצביע זה אומר שנינו לא יכולה להצביע לפני יוליה. 

<יואל חסון:>
איפה כתוב דבר כזה? זה לא נכון. 

<אתי בנדלר:>
סליחה, אני לא עקבתי אחרי - - -

<נינו אבסדזה:>
כתוב שיש סטטוס שונה בין שני ממלאי מקום.

<היו"ר כרמל שאמה הכהן:>
חברים, עוד מעט לא תוכלו להצביע כי תהיו בחוץ. תנו רגע לברר את זה. מה שהיועצת המשפטית תגיד, כך יהיה. נינו היא ממלאת מקום על המשבצת של בל"ד. מי שיושב באופן קבוע על נושא של בל"ד זה נחמן שי. השאלה אם יכול להיות מצב שגם נחמן שי וגם נינו מצביעים.
<אתי בנדלר:>
אני אומרת במלוא הזהירות כי אני אולי צריכה לקחת לצורך העניין את התקנון ולבדוק את זה ביתר זהירות. על פני הדברים, בהתאם לטבלה שאני רואה כאן, היושב ראש צודק. כי אם חברת הכנסת יוליה שמאלוב היא ממלאת מקום בוועדה, וחברת הכנסת נינו אבסדזה היא רק במקום בל"ד כשמי שיושב במקום בל"ד באופן קבוע הוא נחמן שי – היא בעצם ממלאת מקום של נחמן שי, לפי מה שכתוב כאן. 
<נינו אבסדזה:>
מי קבע?
<לאה ורון:>
ועדת הכנסת היא שקבעה. 

<אתי בנדלר:>
לכאורה חברת הכנסת אבסדזה היא ממלאת מקומו של נחמן שי. 

<יואל חסון:>
אדוני היושב ראש, אני מבקש התייעצות סיעתית של חמש דקות בעניין הזה. אני חייב את זה, באמת.

<היו"ר כרמל שאמה הכהן:>
לְמה?

<יואל חסון:>
כי אנחנו צריכים להגדיר את העמדה שלנו, ואנחנו צריכים לטפל בזה, אז תן לנו חמש דקות. זה אמיתי.  

<נחמן שי:>
רוצים הפסקה. 

<היו"ר כרמל שאמה הכהן:>
שתי דקות.

<יואל חסון:>
זה מה שעוזר לך, שתי דקות?

<היו"ר כרמל שאמה הכהן:>
יואל, אנחנו צריכים לעבור עוד מעט לדיון הבא. 

שתי דקות, ואנחנו מתחילים ישר בהצבעה. אנחנו ממתינים שתי דקות לסיעת קדימה שתסיים התייעצות שלה. יואל, בדיוק שתי דקות. 
<(הישיבה נפסקה בשעה 09:55 ונתחדשה בשעה 10:00.)>
<היו"ר כרמל שאמה הכהן:>
חברים, אנחנו מחדשים את ההצבעה. 
חבר הכנסת יואל חסון, מרכז סיעת קדימה באופוזיציה בוועדה.

<יואל חסון:>
כן, אדוני היושב ראש. 

<היו"ר כרמל שאמה הכהן:>
לאור העובדה שמדובר בתהליך פנימי שלכם ואף על פי שיש לנו דעה יחסית די ברורה בעניין, אני נוטה לא להתערב בנושא. תחליטו מה שתחליטו ביניכם.

<יואל חסון:>
אדוני, הגענו להסכמה עם חברת הכנסת יוליה שמאלוב ברקוביץ', שכמו תמיד מתנהלת באחריות, והכול בסדר. 
<לאה ורון:>
שזה אומר, מה?

<היו"ר כרמל שאמה הכהן:>
לרבות ריאיונות בתקשורת. 

<יוליה שמאלוב-ברקוביץ:>
בעיקר - - - יושבת ראש המפלגה שלי. 

<לאה ורון:>
מי מצביע במקום ישראל חסון, האם חברת הכנסת אבסדזה או חברת הכנסת שמאלוב-ברקוביץ'?
<יואל חסון:>
כל הצבעה זה יהיה רלוונטי למה שתהיה ההצבעה. זה נקבע לפי עמדת סיעה. במה שקשור לטלוויזיה החינוכית ולעניינים האלה תצביע נינו אבסדזה. במקום שתהיה בעיה יוליה תודיע שיש בעיה.
<היו"ר כרמל שאמה הכהן:>
אנחנו מצביעים עכשיו על הצעתי. יש משמעת סיעתית פרטנית סלקטיבית.

<אתי בנדלר:>
מאחר שלא הספקתי לבדוק לעומק את הנושא - - -
<יואל חסון:>
אבל צריך להגיד גם משהו לזכותה של חברת הכנסת שמאלוב-ברקוביץ' גם בעובדה שהיא ממלאת מקום. היא מגיעה לוועדה, היא מכירה את פרטי הדיונים. יש לה לפעמים עמדות שלא תואמות לעמדה הסיעתית, וזה בסדר גמור, זה לגיטימי.
<יוליה שמאלוב-ברקוביץ:>
עמדות מקצועיות. 

<יואל חסון:>
יש עמדה סיעתית בסוף.

<היו"ר כרמל שאמה הכהן:>
ועל זה היא תבורך.
<יואל חסון:>
גם אתה תבורך, אדוני. 

<לאה ורון:>
חבר הכנסת אלקין מצביע במקום חבר הכנסת דני דנון? סליחה?
<יואל חסון:>
הוא אמר "ברור", מה לא ברור? 

<יוליה שמאלוב-ברקוביץ:>
בליכוד אין מישהו במקום בל"ד?

<היו"ר כרמל שאמה הכהן:>
חבר הכנסת אלקין, אתה אמור להצביע. וחבר הכנסת אקוניס, שלא תגיד לי - - -

<יואל חסון:>
על מה בדיוק מצביעים?

<היו"ר כרמל שאמה הכהן:>
הצעתי היא שההוראה שהציע חבר הכנסת נחמן שי, יהיה לה תאריך תחילה מ-1 בינואר 2020. 
<יואל חסון:>
יש לי הצעה לסדר חשובה לפני ההצבעה. 

<היו"ר כרמל שאמה הכהן:>
שנייה. מי בעד? 

<יואל חסון:>
אדוני, לפני ההצבעה הצעה לסדר חשובה. 

<היו"ר כרמל שאמה הכהן:>
לא, לא. 

<יואל חסון:>
משפט. זה חשוב. 

<היו"ר כרמל שאמה הכהן:>
יואל, מספיק. 

<יואל חסון:>
משפט. זה חשוב. 

<היו"ר כרמל שאמה הכהן:>
נו? 

<יואל חסון:>
בסופו של דבר, אדוני, קודם כול במקום ללכת למשחק פה ולתרגיל - -

<היו"ר כרמל שאמה הכהן:>
עזוב. 

<יואל חסון:>
זה תרגיל כי אתם גייסתם רוב עכשיו כדי להפיל הצעה שהתקבלה כדת וכדין. 
<היו"ר כרמל שאמה הכהן:>

תודה רבה.

<יואל חסון:>
במקום תרגיל עדיף להפיל את ההחלטה וזהו. 

<היו"ר כרמל שאמה הכהן:>
חבר הכנסת יואל חסון, בעוד שנייה אתה בחוץ. 

<יואל חסון:>
סתם עושים תרגיל פה.

<היו"ר כרמל שאמה הכהן:>
אוקיי. 

מי בעד ההצעה? חברי הכנסת אלקין ואקוניס, אנחנו באמצע ההצבעה. מי בעד ההצעה? 

<לאה ורון:>
חבר הכנסת אקוניס?

<היו"ר כרמל שאמה הכהן:>
אקוניס לא משתתף. 

הצבעה 
בעד – רוב

נגד – מיעוט

נמנעים – אין
ההצעה התקבלה.

<לאה ורון:>
7- בעד הצעתו של חבר הכנסת כרמל שאמה. 

<קריאות:>
מי נגד?

<לאה ורון:>
5 – נגד. 

חבר הכנסת עמיר פרץ לא מצביע?

<איתן כבל:>
לא מצביע. אני מצביע. 
<יואל חסון:>
שוב הצלחתם בתרגיל קואליציוני להפיל החלטה חשובה. 
<היו"ר כרמל שאמה הכהן:>
אנחנו עוברים להצבעה על ערוץ 10.

<יואל חסון:>
- - לא יודעים להפסיד בכבוד, אדוני היושב ראש. לא יודעים להפסיד בכבוד.  

<היו"ר כרמל שאמה הכהן:>
אתה כרגע הפסדת, ואתה - - -

<יואל חסון:>
אתה לא יודע להפסיד בכבוד. 

<נחמן שי:>
אני רוצה להסתייג. 
<אתי בנדלר:>
אתה מבקש להסתייג, ושזה יהיה מידי? אתה מהנהן בראשך, מה המשמעות? אז כל מי שרוצה להסתייג שיגיש הסתייגות. 

<נחמן שי:>
התשובה היא כן. 
<יואל חסון:>
התשובה היא כן, כן וכן. 

<אתי בנדלר:>
דהיינו ההסתייגות של נחמן שי וחבר הכנסת חסון – מי עוד?

<יואל חסון:>
וגם נינו אבסדזה. 

<היו"ר כרמל שאמה הכהן:>
חברים, הבקשה של ערוץ 10 בדיון הקודם נדחתה. לא היה לה רוב. הוגשו בקשות לדיון מחדש בנושא הזה. אנחנו לא מקיימים דיון, רק לפנים משורת התקנון וההיגיון נותנים זכות דיבור למנכ"ל ערוץ 10 לשכנע את חברי הוועדה. 
<נחמן שי:>
מה זאת אומרת?

<היו"ר כרמל שאמה הכהן:>
אין דיון בנושא. 

<אתי בנדלר:>
סליחה, אדוני, אני מתנצלת שאני חוזרת לנושא הקודם. אני מודה לכם שהפניתם את תשומת לבי. במסגרת הצעתך לעניין הערוץ הנושאי מתחייבים לכך, ודובר על כך גם בישיבה הקודמת שדנה בנושא, תיקונים עקיפים לחוק סיווג, סימון ואיסור שידור שידורים מזיקים ולחוק שידורי טלוויזיה (כתוביות ושפת סימנים). הרעיון הוא שככל שיהיה ערוץ נושאי, כמובן, יחולו עליו ההוראות של שני החוקים האלה.
<היו"ר כרמל שאמה הכהן:>
נעשה את זה אחרי ערוץ 10, כי אנחנו באמצע דבר. 

<קריאה:>
אדוני היושב ראש, אפשר להגיד משהו - - -
<היו"ר כרמל שאמה הכהן:>
אנחנו לא דנים בזה כרגע. 

<ניצן חן:>
מה שעשית זה לא מנהל תקין. זה מראה כמה שהרשות השנייה היא רשות כושלת ולא מנוהלת. 
<היו"ר כרמל שאמה הכהן:>
אבל מר ניצן חן, אתה - - -

<אסף אמיר:>
יכולת לבוא. 

<היו"ר כרמל שאמה הכהן:>
מר ניצן חן, פספסת, אבל הוועדה תיקנה את זה בעצמה. 

<איתן כבל:>
ניצן, אתה ב-delay. 

<ניצן חן:>
אני מודה לאדוני. 

<היו"ר כרמל שאמה הכהן:>
חברים, מנכ"ל ערוץ 10, בבקשה. זכות הדיבור שלך.  

<יוסי ורשבסקי:>
אדוני היושב ראש, חברי כנסת נכבדים. כפי שאמרתי בדיון הקודם ערוץ 10 השלים את כל המחויבויות שלקח על עצמו בהארכת הזיכיון.  יתרה מכך, ערוץ 10 הינו הזכיין היחיד שאינו חב לציבור חובות תוכן מסוג סוגה עלית. אמר פה שר התקשורת שהוא בעד דחיית החוב שלנו, ואני מדגיש את דחיית החוב. אני חושב שתעשו טעות גדולה אם תצביעו נגד דחיית החוב. כרגע בעלי המניות שלנו מצויים במהלך להרחיב את התשתית הכלכלית של הערוץ באמצעות משקיע חדש. המהלך הזה לא יצלח אם לא יהיה הסדר לתשלום החוב. ברור שכל משקיע הגיוני מעוניין שכסף חדש יושקע קודם כול בתוכן, קודם כול על המסך. הפעלת הערוץ בשנת 2012 תדרוש מבעלי המניות הזרמה כספית גדולה מאוד על מנת לעמוד במחויבויות התוכן שהערוץ לקח על עצמו. בעלי המניות מוכנים, אכן, להזרים את הכסף הזה. 
אני פונה אליכם כדי שתדחו את החוב; זה חוב שהוא לא למדינה, אלא רובו לרשות השנייה.  מנכ"ל הרשות השנייה אמר שהוא יכול להסתדר עם דחיית החוב. נראה שיש פה סוג של נקמנות לא במקומה באי דחיית החוב. 
לפני הוועדה מונחת היום הצעה לתיקון נוסף בחוק אשר מטרתה לאפשר החזקה משותפת בחדשות 2 של בעל רישיון ובעל זיכיון לתקופת ביניים של שלוש שנים. החזקה משותפת כזאת אמורה לחסוך 150 מיליון שקל לזכייניות ערוץ 2. עינינו לא צרה בהם. רק מה שיכול לקרות במצב הזה שכשערוץ 10 ייסגר אנחנו נישאר עם חברת חדשות אחת שתופעל על-ידי שתי זכייניות של ערוץ 2. האם לזה התכוונתם שאתם רוצים לעשות רפורמה? האם אתם רוצים להישאר עם חברת חדשות אחת? האם התחרות צריכה להתבטא בין "המרוץ למיליון" לבין "הישרדות" או בין "המרוץ למיליון" לבין "האח הגדול"? או בין חברות חדשות שיחשפו, יתחקרו ויגלו? 

אנחנו מבקשים מכם במקביל לאישור הצעה לעיל של החזקת חברת חדשות משותפת לאפשר פריסת התשלומים של ערוץ 10 למשך אותה תקופת ביניים. ביום 27 בינואר 2012, דהיינו בעוד חודש וחצי, יפוג הזיכיון של הערוץ. אם תצביעו נגד דחיית החוב לא תיוותר לי ברירה, אלא להמליץ לבעלי המניות לסגור את הערוץ. אני אומר את זה בכאב לב, בכאב גדול, ובאמת קשה לי לדבר. 

אתם בוודאי תגידו, שבעלי המניות סוגרים את הערוץ, ואנחנו נגיד שהמחוקק סוגר את הערוץ. אבל את האמת זה לא ישנה – ערוץ 10 ייסגר, שוק הטלוויזיה יחזור עשר שנים לאחור ויישאר כזה תקופה ממושכת. מהלך כזה סותר את רוח הצעת החוק הנוכחית אשר כל מטרתה לגרום להגדלת מספר הערוצים הניתנים לציבור  ללא תשלום כספי. 

רבותיי, המצב הכלכלי הוא כזה שחברות הטלוויזיה מתקשות לגייס משקיעים. אני אומר לכם שאם תדחו את בקשתנו המצב יכול להיות כזה שבמשך שנים רבות תהיה פה רק חברת טלוויזיה אחת ומאות, ואולי אלפים של אנשים, יהיו מחוסרי עבודה או שיצטרכו לפנות לאפיקים אחרים ולעזוב את היצירה הישראלית. זה מה שיש לי להגיד לכם. 

<היו"ר כרמל שאמה הכהן:>
תודה רבה. חברי הכנסת לא מדברים. 

<קריאה:>
למה?

<היו"ר כרמל שאמה הכהן:>
כי זה לא דיון. הוא ביקש באופן אישי. אנחנו סך הכול מצביעים על רביזיה.

<שי שפיגלמן:>
ומה עם המשפחות? מה אתם תעשו? על המצפון שלכם איך אנחנו נפרנס את הילדים שלנו. תסתכלו אחד על השני ותשאלו את עצמכם. אתם תמשיכו לשבת פה - -

לא, אתה לא תעצור אותי.

<היו"ר כרמל שאמה הכהן:>
אל תעצור אותו, אל תעצור אותו. 

<שי שפיגלמן:>
אתה לא תעצור אותי.

אתם תמשיכו לשבת פה - - 

<היו"ר כרמל שאמה הכהן:>
אדוני, תשב ליד השולחן. אני אתן לך זכות דיבור. אתה רוצה לדבר?

<שי שפיגלמן:>
- - ואנחנו נצטרך לבוא ולחפש עבודה? כן?

<היו"ר כרמל שאמה הכהן:>
אתה רוצה לדבר?

<שי שפיגלמן:>
יש לי ילדה בת שלוש וחצי – אתם תפרנסו אותה? 

<היו"ר כרמל שאמה הכהן:>
תדבר בצורה מכובדת. 

<שי שפיגלמן:>
מה הוא ביקש? מה הם ביקשו, לדחות? הם לא ביקשו לבטל. אתם יושבים פה מגחכים וצוחקים, ואנחנו אלה שיושבים ומתחננים לצאת לעבוד, לפרנסה. מה אנחנו מבקשים? על המצפון שלך, שלך, שלך ושלך ושל כולכם - - 

<היו"ר כרמל שאמה הכהן:>
אדוני, אתה רוצה לשבת ולדבר או לא?

<שי שפיגלמן:>
מה עם המשפחות האלה? אנשים עובדים – 6,000 שקל בארבע שנים. על מה?

<היו"ר כרמל שאמה הכהן:>
אדוני, אתה רוצה לשבת ולדבר או אתה רוצה לעשות הצגה?

<שי שפיגלמן:>
לא, אני לא עושה הצגה. 

<איתן כבל:>
הוא לא מציג, כרמל.

<קריאות:>
- - -

<שי שפיגלמן:>
תעזבו את הפוליטיקה. 

<היו"ר כרמל שאמה הכהן:>
אתה מוכן להקשיב לרגע? 

<שי שפיגלמן:>
כן, אני מוכן להקשיב, תקשיבו לעובדים.

<היו"ר כרמל שאמה הכהן:>
אז תקשיב לרגע. אני אתן לך זכות דיבור למרות שחברי הכנסת אפילו לא מקבלים זכות דיבור, אבל תדבר בצורה מכובדת. תגיד את הדברים הכי קשים – אל תעמוד, אל תנופף בידיים. תדבר, אנחנו נקשיב לך. 
<שי שפיגלמן:>
אני מתנצל. אבל תקשיבו – מדובר פה במאות אנשים, מדובר במשפחות. אנשים רק רוצים לעבוד. תעזבו רגע את הפוליטיקה, אני אומר לכם, תעזבו את הכסף, זה סך-הכול כסף. די כבר, די, מוטטתם את האנשים. אני אומר לכם את זה מהלב – אנשים אומרים כבר, שיסגרו. למה אני צריך לבוא הביתה כל הזמן  ולהגיד לעצמי, מאיפה אני אביא פרנסה אם חברי הכנסת רוצה לסגור ולסגור? די. תהיו אנושיים – אנחנו הציבור, אתם הנבחרים. תילחמו בשבילנו. אתם מוכנים לקחת על המצפון שלכם שגם המשפחות ילכו הביתה? די, אני מתחנן בפניכם. די, תפסיקו. אתם מתעללים באנשים, אתם לא מבינים מה אתם עושים. אתם יושבים פה, אבל אנשים יושבים במקומות שלהם בעבודה, ואומרים, נמאס לנו. משכנתא, ילדים, גנים – כל הדברים האלה – מאיפה? מאיפה? אני שואל אותך, מאיפה? מה הפוליטיקה? תעזבו. רביב דרוקר, ביבי, סליחה – ראש הממשלה – תעזבו את זה. אנחנו בחרנו בכם, בשביל מה? בשביל שתילחמו בשבילנו, לא שתלכו נגדנו. כואב לי לראות את המנכ"ל שלי יושב פה ומתחנן בפניכם. אני לפני 4-3 שנים ישבתי על הגדרות – אני, דוד אוחיון – מאות מפגינים. בשביל מה? בשביל להביא פרנסה הביתה. די כבר, די, תרדו מאתנו, תנו לנו לעבוד. מה מדובר פה? 80-70-60 מיליון שקל – הוא ביקש לדחות. אני לא מבין בזה, אבל הוא ביקש לדחות. די, אני מתחנן. אני פונה באמת ללב שלכם, אני פונה ללב שלכם. די, בבקשה, תניחו לנו - -
<היו"ר כרמל שאמה הכהן:>
נא לסיים.

<שי שפיגלמן:>
- - אנחנו סך-הכול רוצים לעבוד. 

<היו"ר כרמל שאמה הכהן:>
תודה רבה, אדוני.

<אסף אמיר:>
יש הצעת פשרה. 

היו"ר כרמל שאמה:

לא, לא.

<אסף אמיר:>
סליחה, שניקח את הכסף הזה ונשקיע אותו בתוכן. הם מסכימים, הרשות השנייה מסכימה. אם חברי הכנסת יסכימו אז הכול בסדר. הכסף יחזור לציבור.

<יואל חסון:>
מדינת ישראל יכולה לחיות בלי 40 מיליון שקל הללו.

<היו"ר כרמל שאמה הכהן:>
חברים, אנחנו לא פתחנו דיון.

<יואל חסון:>
הם ביקשו לדחות, הם לא ביקשו לבטל.

<היו"ר כרמל שאמה הכהן:>
חברים, לא פתחנו דיון בנושא. מנכ"ל ערוץ 10 קיבל זכות דיבור, עובד שדיבר מדם לבו קיבל לפנים משורת הדין את זכות הדיבור. 
<אסף אמיר:>
תעשו ככה או ככה, ככה או ככה, וזה על אנשים, בפירוש על אנשים. 

<יצחק  וקנין:>
אני רוצה להגיד  פה משהו. 

<יוליה שמאלוב-ברקוביץ:>
אולי הקואליציה תתייעץ ותשנה את דעתה?
<היו"ר כרמל שאמה הכהן:>
תפסיק עם כל ההערות הפופוליסטיות שלך, שלא נענה לך. כי אולי חלק מהאחריות זה גם עליכם, בדרישות האין-סופיות שלכם. 

<יצחק  וקנין:>
 - - - אין פה קואליציה-אופוזיציה. 

<יואל חסון:>
לצערי, יש, חבר הכנסת וקנין. 

<אסף אמיר:>
למי אתה מספר את זה?

<יואל חסון:>
כשחבר הכנסת אלקין פה אז יש.
<אסף אמיר:>
אין קואליציה-אופוזיציה? אנחנו ילדים פה כולם? 

<יצחק  וקנין:>
אני רוצה מילה אחת.

<היו"ר כרמל שאמה הכהן:>
אבל אחרי זה ייפתח דיון.

<יצחק  וקנין:>
לא, זה לא יפתח את הדיון. אני אומר לכם שבעלי הבית של ערוץ 10 רוצים שהוא ייסגר.  

<אסף אמיר:>
ואנחנו לא רוצים. תעזרו לנו שהוא לא ייסגר. הוא רוצה, ואנחנו לא רוצים. ואתם עוזרים לו  - -
<יואל חסון:>
אבל האינטרס הציבורי הוא לא לסגור אותו.

<אסף אמיר:>
אתה עוזר לבעל ההון שרוצה לסגור את הערוץ? מה עם העובדים? מה עם האנשים? מה עם האזרחים? 

<יואל חסון:>
האינטרס הציבורי הוא לא לסגור את הערוץ הזה, ואתם יודעים את זה. זה לא רק עניין של משפחות - -

<היו"ר כרמל שאמה הכהן:>
חבר הכנסת יואל חסון.

<יואל חסון:>
 - - זה עניין שיש אינטרס ציבורי שהערוץ הזה יישאר פתוח. 

<נגה רובינשטיין:>
אז תעזור להם לא לסגור. 

<היו"ר כרמל שאמה הכהן:>
חבר הכנסת יואל חסון, אני קראתי לך לסדר פעם שנייה. 

<רוברט טיבייב:>
- - - 

<נחמן שי:>
- - - לקיים דיון. 

<היו"ר כרמל שאמה הכהן:>
 לא מקיימים דיון. 

<נחמן שי:>
למה?

<נגה רובינשטיין:>
אז תעזור להם לא - - -

<קריאות:>
- - -

<נינו אבסדזה:>
שמעת, אדוני היושב ראש, אמרו לך, פנו ללב שלך. אני ממילא לא יכולה להצביע אז לפחות תן לי חצי שנייה לומר. הזהירו אותך, פנו ללב שלך. הנה, שמעת את קולו של הלב של בן אדם. 
<היו"ר כרמל שאמה הכהן:>
חברת הכנסת אבסדזה, את לא קיבלת רשות דיבור, ובפעם האחרונה שהייתה לך הצעת חוק לאשר דחייה לערוץ 10 את משכת אותה מוועדת שרים לחקיקה. נכון או לא?

<נינו אבסדזה:>
כי אנחנו פנינו אליכם - - -
<היו"ר כרמל שאמה הכהן:>
אז תודה רבה. הדו-פרצופיות הזאת מספיקה. אל תאשימו אותנו. 

<יואל חסון:>
אל תהיו אטומים, אל תהיו אטומים, אל תהיו אטומים. 

<נינו אבסדזה:>
לא רצינו סתם צעקות, רצינו מחאה. 

<קריאות:>
- - -

<יואל חסון:>
אני מבקש ממך.

<נינו אבסדזה:>
אדוני היושב ראש, חיפשנו תוצאה, לא רצינו צעקות. 

<היו"ר כרמל שאמה הכהן:>
אל תעשו מזה פוליטיקה. 

<נינו אבסדזה:>
אנחנו לא עשינו מזה פוליטיקה, אתם עושים פוליטיקה. 

<יואל חסון:>
- - - 

<היו"ר כרמל שאמה הכהן:>
חברים, אנחנו עוברים להצבעה. 

<נינו אבסדזה:>
- - -

<היו"ר כרמל שאמה הכהן:>
חברים, אנחנו עוברים להצבעה. אנחנו מצביעים על הבקשה לדיון מחדש. 

<קריאות:>
- - -

<היו"ר כרמל שאמה הכהן:>
אני מבקש הצבעה שמית.

<לאה ורון:>
חברת הכנסת אבסדזה, בסוף חברת הכנסת שמאלוב-ברקוביץ' מצביעה או את מצביעה?

<נחמן שי:>
שמענו, שמענו, זה באמת לא - - - כולנו באותה דעה. 

<יוליה שמאלוב-ברקוביץ:>
אני מצביעה.

<נחמן שי:>
כולנו באותה דעה פה בחדר הזה היום. 

<יואל חסון:>
בוא נציל את הערוץ. אל תהיה אטום. האצבע שלך יכולה להציל, אדוני היושב ראש. 

<היו"ר כרמל שאמה הכהן:>
יואל, אני אתחיל לענות לך, מספיק. 

<נחמן שי:>
אתה רואה שהוא לא יכול. אתה לא רואה מי עומד מאחור?  

<יואל חסון:>
אל תפחד מאלקין. 

<היו"ר כרמל שאמה הכהן:>
יואל. 

<לאה ורון:>
ההצבעה היא בנושא דחיית מועד תשלום לבעל זיכיון לשידורי טלוויזיה. 

<יואל חסון:>
אני מבקש הצבעה שמית. 

<אתי בנדלר:>
ההצעה היא לדיון מחדש, עדיין לא הצעה לגופה, אלא בקשה לדיון מחדש. 

<רוברט טיבייב:>
השאלה כמה עולה לסגור את ערוץ 10.

<יואל חסון:>
שמית, שמית, בבקשה. 

<היו"ר כרמל שאמה הכהן:>
אני ביקשתי שמית. 

<לאה ורון:>
חבר הכנסת עמיר פרץ, אתה בעד הבקשה לדיון מחדש או נגד?
<רוברט טיבייב:>
אדוני היושב ראש, כמה עולה לסגור את ערוץ 10 בכסף? 

<היו"ר כרמל שאמה הכהן:>
חבר הכנסת טיבייב, מספיק. 

<רוברט טיבייב:>
כמה זה עולה? 

<לאה ורון:>
חבר הכנסת נחמן שי, אתה בעד הבקשה לדיון מחדש? 

<נחמן שי:>
בהחלט.

<לאה ורון:>
חבר הכנסת רוברט טיבייב? 

<רוברט טיבייב:>
כן.

<לאה ורון:>
חברת הכנסת שמאלוב-ברקוביץ'?

<יוליה שמאלוב-ברקוביץ:>
בעד מאוד.

<לאה ורון:>
חבר הכנסת יואל חסון. 

<יואל חסון:>
בעד. 

<לאה ורון:>
חבר הכנסת ישראל אייכלר. 

<ישראל אייכלר:>
נגד. 

<לאה ורון:>
חבר הכנסת יצחק וקנין. 

<יצחק  וקנין:>
נגד.

<לאה ורון:>
חבר הכנסת דוד אזולאי.
<דוד אזולאי:>
נגד.

<נחמן שי:>
ממש - - - כל הצופים של ערוץ 10. 

<לאה ורון:>
חבר הכנסת חמד עמאר.

<חמד עמאר:>
נגד. 

<לאה ורון:>
חבר הכנסת רוברט אילטוב. 

<רוברט אילטוב:>
נגד. 

<לאה ורון:>
חבר הכנסת אלקין. 

<זאב אלקין:>
נגד. 

<יואל חסון:>
תעודת פטירה הוצאתם לערוץ 10 עכשיו. תעודת פטירה. אתם נושאים באחריות. 

<לאה ורון:>
חבר הכנסת אופיר אקוניס. 

<אופיר אקוניס:>
נגד. 

<לאה ורון:>
חבר הכנסת כרמל שאמה-הכהן.

<היו"ר כרמל שאמה הכהן:>
נגד. 

<לאה ורון:>
8- נגד, 5- בעד. הבקשה לדיון מחדש לא התקבלה. 
<יואל חסון:>
תעודת פטירה הוצאתם, אדוני היושב ראש. 

<היו"ר כרמל שאמה הכהן:>
מחר ישיבה מחודשת בשעה 8:15. 
<יואל חסון:>
תעודת פטירה הוצאתם לערוץ 10, אדוני. אחריות שלכם. 

<היו"ר כרמל שאמה הכהן:>
הישיבה נעולה.

<הישיבה ננעלה בשעה 10:15.>
